2009R0043 — RO — 18.04.2009 — 001.001

Acest document reprezintă un instrument de documentare, iar instituţiile nu îşi asumă responsabilitatea pentru conţinutul său.

Astfel cum a fost modificat prin:









▼B

REGULAMENTUL (CE) NR. 43/2009 AL CONSILIULUI

din 16 ianuarie 2009

de stabilire, pentru 2009, a posibilităților de pescuit și a condițiilor conexe pentru anumite stocuri de pește și grupe de stocuri de pește, aplicabile în apele comunitare și, pentru navele comunitare, în ape în care sunt necesare limitări ale capturilor







CONSILIUL UNIUNII EUROPENE, având în vedere Tratatul de instituire a Comunității Europene, având în vedere Regulamentul (CE) nr. 2371/2002 al Consiliului din 20 decembrie 2002 privind conservarea și exploatarea durabilă a resurselor piscicole în conformitate cu politica comună în domeniul pescuitului ( 1 ), în special articolul 20, având în vedere Regulamentul (CE) nr. 847/96 al Consiliului din 6 mai 1996 privind introducerea unor condiții suplimentare pentru gestionarea interanuală a totalurilor admise de captură (TAC) și a cotelor de pescuit ( 2 ), în special articolul 2, având în vedere Regulamentul (CE) nr. 811/2004 al Consiliului din 21 aprilie 2004 de stabilire a unor măsuri de refacere a stocului de merluciu din regiunile nordice ( 3 ), în special articolul 5, având în vedere Regulamentul (CE) nr. 2166/2005 al Consiliului din 20 decembrie 2005 de stabilire a unor măsuri pentru redresarea stocurilor de Urophycis floridana și de langustină în Marea Cantabrică și vestul Peninsulei Iberice ( 4 ), în special articolele 4 și 8, având în vedere Regulamentul (CE) nr. 388/2006 al Consiliului din 23 februarie 2006 de stabilire a unui plan multianual pentru exploatarea durabilă a stocului de limbă de mare din Golful Biscaya ( 5 ), în special articolul 4, având în vedere Regulamentul (CE) nr. 509/2007 al Consiliului din 7 mai 2007 de stabilire a unui plan multianual pentru exploatarea durabilă a rezervelor de limbă de mare în Canalul de Vest ( 6 ), în special articolele 3 și 5, având în vedere Regulamentul (CE) nr. 676/2007 al Consiliului din 11 iunie 2007 de stabilire a unui plan multianual pentru zonele piscicole în care se exploatează rezerve de cambulă și limbă-de-mare din Marea Nordului ( 7 ), în special articolele 6 și 9, având în vedere Regulamentul (CE) nr. 1300/2008 al Consiliului din 18 decembrie 2008 de stabilire a unui plan multianual pentru stocurile de hering prezente în vestul Scoției și pentru unitățile piscicole care exploatează aceste stocuri ( 8 ), în special articolul 4, având în vedere Regulamentul (CE) nr. 1342/2008 al Consiliului din 18 decembrie 2008 de stabilire a unui plan pe termen lung pentru rezervele de cod și zonele piscicole care exploatează aceste rezerve ( 9 ), în special articolele 7, 8, 9 și 12, având în vedere propunerea Comisiei, întrucât: (1) În conformitate cu articolul 4 din Regulamentul (CE) nr. 2371/2002, Consiliul trebuie să adopte măsurile necesare pentru a asigura accesul la ape și resurse și exercitarea durabilă a activităților de pescuit, ținând seama de recomandările științifice disponibile, în special de raportul elaborat de Consiliul științific, tehnic și economic pentru pescuit (CSTEP). (2) În temeiul articolului 20 din Regulamentul (CE) nr. 2371/2002, Consiliului îi revine obligația de a fixa capturile totale admisibile (TAC) pe rezervă de pescuit sau grup de rezerve de pescuit. Posibilitățile de pescuit trebuie să fie alocate statelor membre și țărilor terțe în conformitate cu criteriile prevăzute la articolul 20 din respectivul regulament. (3) Pentru a asigura gestionarea eficientă a TAC și a cotelor, este necesar să se stabilească condițiile specifice în care să se desfășoare operațiunile de pescuit. (4) Este necesar ca principiile și anumite proceduri de gestionare a pescuitului să fie stabilite la nivel comunitar, astfel încât statele membre să poată asigura gestionarea navelor care arborează pavilionul lor. (5) Articolul 3 din Regulamentul (CE) nr. 2371/2002 stabilește definițiile relevante pentru alocarea posibilităților de pescuit. (6) Posibilitățile de pescuit trebuie utilizate în conformitate cu legislația comunitară în materie, în special cu Regulamentul (CEE) nr. 2807/83 al Comisiei din 22 septembrie 1983 de definire a procedurilor speciale de înregistrare a informațiilor privitoare la capturile de pește de către statele membre ( 10 ), Regulamentul (CEE) nr. 2930/86 al Consiliului din 22 septembrie 1986 de definire a caracteristicilor navelor de pescuit ( 11 ), Regulamentul (CEE) nr. 1381/87 al Comisiei din 20 mai 1987 privind stabilirea modalităților specifice de marcare și documentare a navelor de pescuit ( 12 ), Regulamentul (CEE) nr. 3880/91 al Consiliului din 17 decembrie 1991 privind comunicarea datelor statistice referitoare la capturile nominale ale statelor membre care practică pescuitul în Atlanticul de Nord-Est ( 13 ), Regulamentul (CEE) nr. 2847/93 al Consiliului din 12 octombrie 1993 de instituire a unui sistem de control aplicabil politicii comune din domeniul pescuitului ( 14 ), Regulamentul (CE) nr. 1627/94 al Consiliului din 27 iunie 1994 de stabilire a dispozițiilor generale privind permisele de pescuit speciale ( 15 ), Regulamentul (CE) nr. 850/98 al Consiliului din 30 martie 1998 pentru conservarea resurselor de pescuit prin măsuri tehnice de protecție a puietului de organisme marine ( 16 ), Regulamentul (CE) nr. 1434/98 al Consiliului din 29 iunie 1998 de specificare a condițiilor în care heringul poate fi descărcat la țărm în scopuri industriale, altele decât consumul uman direct ( 17 ), Regulamentul (CE) nr. 2347/2002 al Consiliului din 16 decembrie 2002 de stabilire a cerințelor specifice de acces și a condițiilor conexe care se aplică pescuitului rezervelor de specii de adâncime ( 18 ), Regulamentul (CE) nr. 1954/2003 al Consiliului din 4 noiembrie 2003 privind gestionarea efortului de pescuit referitor la anumite zone și resurse de pescuit comunitare ( 19 ), Regulamentul (CE) nr. 2244/2003 al Comisiei din 18 decembrie 2003 de stabilire a dispozițiilor privind sistemele de monitorizare a navelor prin satelit ( 20 ), Regulamentul (CE) nr. 601/2004 al Consiliului din 22 martie 2004 de stabilire a unor măsuri de control aplicabile activităților de pescuit în zona care face obiectul Convenției privind conservarea faunei și florei marine din Antarctica ( 21 ), Regulamentul (CE) nr. 811/2004, Regulamentul (CE) nr. 2115/2005 al Consiliului din 20 decembrie 2005 de stabilire a unui plan de redresare pentru halibutul negru în cadrul Organizației de Pescuit în Atlanticul de Nord-Vest ( 22 ), Regulamentul (CE) nr. 2166/2005, Regulamentul (CE) nr. 388/2006, Regulamentul (CE) nr. 1967/2006 al Consiliului din 21 decembrie 2006 privind măsurile de gestionare pentru exploatarea durabilă a resurselor halieutice în Marea Mediterană ( 23 ), Regulamentul (CE) nr. 509/2007, Regulamentul (CE) nr. 520/2007 al Consiliului din 7 mai 2007 de stabilire a unor măsuri tehnice pentru conservarea anumitor rezerve de specii cu migrație extinsă ( 24 ), Regulamentul (CE) nr. 676/2007, Regulamentul (CE) nr. 1386/2007 al Consiliului din 22 octombrie 2007 de instituire a unor măsuri de conservare și executare care se aplică în zona de reglementare a Organizației de Pescuit în Atlanticul de Nord-Vest ( 25 ), Regulamentul (CE) nr. 1006/2008 al Consiliului din 29 septembrie 2008 privind autorizațiile pentru activități de pescuit ale navelor de pescuit comunitare în afara apelor comunitare și accesul navelor țărilor terțe în apele comunitare ( 26 ), Regulamentul (CE) nr. 1300/2008, Regulamentul (CE) nr. 1342/2008 și Regulamentul (CE) nr. 1359/2008 al Consiliului din 28 noiembrie 2008 de stabilire, pentru 2009 și 2010, a posibilităților de pescuit pentru navele comunitare în ceea ce privește anumite stocuri de pește de adâncime ( 27 ). (7) Ar trebui precizat că prezentul regulament ar trebui să se aplice în cazul în care organismele marine capturate în timpul operațiunilor de pescuit desfășurate exclusiv în scopul cercetărilor științifice sunt vândute, depozitate, expuse sau oferite spre vânzare în orice scop. (8) Este necesar, în urma avizului Consiliului Internațional pentru Explorarea Apelor Maritime (ICES), să se mențină aplicarea unui sistem de gestionare a limitelor capturilor de hamsie în zona ICES VIII. În lumina informațiilor științifice obținute în prima jumătate a anului 2008 și a discuțiilor care se desfășoară în contextul elaborării unui plan multianual pentru hamsii, Comisia trebuie să fixeze limitele de captură pentru stocul de hamsii din zona ICES VIII. (9) Este necesar, în urma avizului ICES, să se mențină și să se revizuiască un sistem de gestionare a efortului de pescuit pentru uvă în zonele ICES IIIa și IV și în apele CE din zona IIa. (10) Prezentul regulament stabilește și distribuie o serie de noi posibilități de pescuit pentru vulpi și pisici de mare în zonele VIId, IIIa, VIa-b, VIIa-c, e-k, VIII și IX. Ar trebui să se stabilească o metodă de alocare a acestor noi posibilități de pescuit, bazată pe criterii obiective, având în vedere totodată interesele fiecărui stat membru în cauză. În acest sens, este oportun să se ia în considerare evidența debarcărilor fiecărui stat membru în cauză pentru aceste specii în zonele respective pe parcursul unei perioade recente și suficient de reprezentative. (11) Ca măsură tranzitorie, ținând seama de cel mai recent aviz științific al ICES, efortul de pescuit pentru anumite specii de adâncime ar trebui redus în continuare. (12) În temeiul articolului 20 din Regulamentul (CE) nr. 2371/2002, revine Consiliului să decidă cu privire la condițiile conexe limitelor de captură și/sau ale efortului de pescuit. Consultanța științifică arată că un volum substanțial de capturi peste nivelurile TAC convenite conduce la prejudicierea durabilității operațiunilor de pescuit. De aceea este adecvat să se introducă condiții conexe care duc la o mai bună punere în aplicare a posibilităților de pescuit convenite. (13) În conformitate cu articolul 2 din Regulamentul (CE) nr. 847/96, trebuie identificate stocurile care fac obiectul diferitelor măsuri menționate în respectivul regulament. (14) În conformitate cu procedura prevăzută în acordurile sau protocoalele privind relațiile în domeniul pescuitului, Comunitatea a avut consultări privind drepturile de pescuit cu Norvegia ( 28 ), Insulele Feroe ( 29 ) și Groenlanda ( 30 ). (15) Comunitatea este parte contractantă în mai multe organizații de pescuit și participă la alte organizații în calitate de parte cooperantă necontractantă. În plus, în temeiul Actului privind condițiile de aderare a Republicii Polone la Uniunea Europeană, începând cu data aderării sale, acordurile din domeniul pescuitului încheiate anterior de această țară, cum ar fi Convenția privind conservarea și gestionarea resurselor de cod negru în Marea Bering centrală, sunt gestionate de Comunitate. Aceste organizații de pescuit au recomandat introducerea în 2009 a unei serii de măsuri, inclusiv instituirea unor limite ale capturilor și/sau ale efortului și alte norme conexe de conservare și control pentru anumite specii. Prin urmare, Comunitatea ar trebui să pună în aplicare aceste recomandări. Pentru a contribui în mod efectiv la conservarea stocurilor de pești și până la adoptarea actelor relevante ale Consiliului de punere în aplicare a acestor măsuri în dreptul comunitar, este necesar ca acestea să fie încorporate în prezentul regulament. (16) Convenția interamericană pentru tonul tropical (CITT) nu a adoptat limitări ale capturilor pentru tonul cu aripioare galbene, tonul obez și tonul dungat în cadrul reuniunii sale anuale din 2008, și, deși Comunitatea nu este membru al CITT, se impune adoptarea unor măsuri privind garantarea gestionării durabile a resurselor aflate sub jurisdicția CITT. (17) În cadrul reuniunii sale anuale din 2008, Organizația de Pescuit în Atlanticul de Sud-Est (SEAFO) a adoptat limitări ale capturilor pentru alte două stocuri de pește și o măsură de conservare pentru protecția ecosistemelor marine vulnerabile drept răspuns la Rezoluția 61/105 a Adunării Generale a Organizației Națiunilor Unite privind pescuitul durabil în zona Convenției SEAFO. Aceste măsuri au fost convenite de către Comunitate pe baza unui mandat de negociere aprobat de Consiliu și cu contribuția statelor membre și a reprezentanților sectorului prezenți la reuniunea anuală. Aceste măsuri ar sunt obligatorii pentru Comunitate începând cu anul 2009. Este necesar ca aceste măsuri să fie puse în aplicare în dreptul comunitar. (18) În cursul celei de a treia reuniuni internaționale privind crearea unei noi organizații regionale pentru gestionarea pescuitului în Pacificul de Sud, care a avut loc în mai 2007, participanții au adoptat măsuri tranzitorii destinate reglementării activităților de pescuit pelagic, precum și a pescuitului de fund din Pacificul de Sud. Este necesar ca aceste măsuri să fie puse în aplicare în dreptul comunitar. (19) În cursul anului 2008 s-a permis utilizarea în anumite condiții a unor sisteme alternative pentru gestionarea efortului bazate pe plafoane de kW/zi, în perspectiva generalizării în viitor a acestui sistem. Pentru limitările efortului aferente planului pe termen lung pentru rezervele de cod ar trebui să aibă loc o trecere generală la gestionarea bazată pe plafoane kW/zi in 2009, în timp ce în celelalte regimuri de gestionare a efortului sistemul actual ar trebui să fie menținut în 2009, inclusiv posibilitatea discreționară a statelor membre de a introduce sisteme kW/zi. (20) Ar trebui menținute anumite dispoziții temporare privind utilizarea datelor obținute prin sistemul de monitorizare a navelor (VMS) pentru o mai mare eficiență și eficacitate a monitorizării, controlului și supravegherii gestionării efortului. (21) Pentru ajustarea limitărilor efortului de pescuit pentru limbă-de-mare, prevăzute de Regulamentul (CE) nr. 509/2007, ar trebui create mecanisme alternative pentru a gestiona efortul de pescuit ținând seama de TAC, în conformitate cu articolul 5 alineatul (2) din respectivul regulament. (22) Pentru ajustarea limitărilor efortului de pescuit pentru cambulă și limbă-de-mare, prevăzute de Regulamentul (CE) nr. 676/2007, trebuie create mecanisme alternative pentru a gestiona efortul de pescuit ținând seama de TAC, în conformitate cu articolul 9 alineatul (2) din respectivul regulament. (23) Pentru stocurile de cod din Marea Nordului, Skagerrak și vestul Canalului Mânecii, din Marea Irlandei și din vestul Scoției, precum și pentru stocurile de merluciu și de langustină din zonele ICES VIIIc și IXa, este necesar să se adapteze nivelurile efortului admisibil din cadrul sistemului de gestionare. (24) Pentru a contribui la conservarea stocurilor de pește, anumite măsuri suplimentare privind controlul și condițiile tehnice de pescuit ar trebui puse în aplicare în 2009. (25) În urma unei analize științifice mai aprofundate și a consultării în 2008 a părților interesate, este oportun să se ia măsuri de protejare a speciilor de mihalț-de-mare albastru în perioada lor de reproducere, pe lângă limitarea capturilor, în vederea reglementării pescuitului direcționat și capturilor accidentale pentru protejarea speciilor de mihalț-de-mare albastru din zona ICES VIa, în perioada lor de reproducere. (26) Cercetările științifice au demonstrat că practicile de pescuit cu setci și plase de încurcare în zonele ICES VIa, VIb, VIIb, VIIc, VIIj, VIIk, VIII, IX, X și XII constituie o amenințare serioasă la adresa speciilor de adâncime. Cu toate acestea, ar trebui puse în aplicare măsuri tranzitorii care să permită desfășurarea acestui tip de pescuit în anumite condiții până la adoptarea unor măsuri permanente. (27) În conformitate cu Procesul-verbal convenit al concluziilor dintre Comunitatea Europeană și Norvegia din 10 decembrie 2008, măsurile tehnice de creștere a selectivității uneltelor remorcate, pentru a reduce capturile de merlan aruncate înapoi în Marea Nordului ar trebui să continue să fie testate în prima parte a anului 2009. (28) Pentru a asigura exploatarea durabilă a stocurilor de merluciu și de langustină și pentru a reduce capturile aruncate înapoi în mare, ar trebui permisă utilizarea ultimelor evoluții în ceea ce privește uneltele selective de pescuit în zonele ICES VIIIa, VIIIb și VIIId. (29) Utilizarea de unelte care nu prind langustină ar trebui permisă în anumite zone dedicate protecției speciei, în care pescuitul este interzis. (30) În lumina avizului Comitetului științific, tehnic și economic pentru pescuit (CSTEP), anumite zone delimitate pentru depunerea icrelor de hering nu sunt necesare pentru a asigura exploatarea durabilă a respectivei specii în zona ICES VIa. (31) Pentru a contribui la conservarea caracatiței, în special pentru a proteja puietul, este necesar să se mențină, în 2009, o dimensiune minimă a caracatiței din apele marine aflate sub suveranitatea sau jurisdicția unor țări terțe și situate în regiunea Comitetului de pescuit în zona central-estică a Atlanticului (CECAF), până la adoptarea unui regulament de modificare a Regulamentului (CE) nr. 850/98. (32) În lumina avizului CSTEP, pescuitul cu traul lateral care utilizează curent electric în impulsuri ar trebui permis în 2009 în zonele ICES IVc și IVb sud în anumite condiții. (33) Pentru a asigura înregistrarea corectă a capturilor de putasu ale navelor țărilor terțe în apele comunitare, este necesar să se mențină dispozițiile privind controlul întărit pentru aceste nave. (34) Pentru a asigura mijloacele de subzistență ale pescarilor comunitari și pentru a evita periclitarea resurselor și orice eventuale dificultăți datorate expirării Regulamentului (CE) nr. 40/2008 al Consiliului din 16 ianuarie 2008 de stabilire pentru 2008 a posibilităților de pescuit și condițiilor conexe pentru anumite stocuri de pește și grupe de stocuri de pește, aplicabile în apele comunitare și, pentru navele comunitare, în apele unde sunt necesare limitări ale capturilor ( 31 ), este esențial să se deschidă aceste zone de pescuit la 1 ianuarie 2009 și să se mențină în vigoare în cursul lunii ianuarie 2009 unele dintre normele respectivului regulament. Dată fiind urgența chestiunii, este imperativ să se acorde o derogare de la perioada de șase săptămâni menționată la titlul I articolul 3 din Protocolul privind rolul parlamentelor naționale în Uniunea Europeană, anexat la Tratatul privind Uniunea Europeană și la Tratatele de instituire a Comunităților Europene, întrucât: ADOPTĂ PREZENTUL REGULAMENT:







CAPITOLUL I

DOMENIUL DE APLICARE ȘI DEFINIȚII

Articolul 1

Obiectul

Prezentul regulament fixează posibilitățile de pescuit pentru anul 2009 pentru anumite stocuri de pește și grupe de stocuri de pește, precum și condițiile conexe în care pot fi utilizate aceste posibilități de pescuit.

În plus, acesta fixează anumite limitări ale efortului și condiții conexe pentru ianuarie 2010, iar pentru anumite stocuri antarctice fixează posibilitățile de pescuit și condițiile specifice pentru perioadele stabilite în anexa IE.

Articolul 2

Domeniul de aplicare

(1) În absența unor dispoziții contrare, prezentul regulament se aplică:

(a) navelor de pescuit comunitare („nave comunitare”); și

(b) navelor de pescuit care arborează pavilionul unor țări terțe și sunt înmatriculate în țări terțe („nave de pescuit ale țărilor terțe”) aflate în ape comunitare („ape CE”).

(2) Prin derogare de la alineatul (1), dispozițiile prezentului regulament, cu excepția punctului 4.2 din anexa III și a notei de subsol 1 din anexa XI, nu se aplică operațiunilor de pescuit desfășurate exclusiv în scopul cercetărilor științifice efectuate cu autorizarea și sub autoritatea statului membru al pavilionului navei și cu privire la care Comisia și statul membru în apele căruia se desfășoară cercetările au fost informate în prealabil. Statele membre care desfășoară operațiuni de pescuit în scopul cercetărilor științifice informează Comisia, statele membre în ale căror ape se desfășoară cercetările, ICES și Comitetul științific, tehnic și economic pentru pescuit (CSTEP) în legătură cu toate capturile realizate în timpul respectivelor operațiuni de pescuit.

Articolul 3

Definiții

În sensul prezentului regulament, în plus față de definițiile stabilite la articolul 3 din Regulamentul (CE) nr. 2371/2002, se aplică următoarele definiții:

(a) „captură totală admisibilă” (TAC) înseamnă cantitatea care poate fi preluată și debarcată din fiecare stoc în fiecare an;

(b) „cotă” înseamnă o proporție din TAC alocată Comunității, statelor membre sau unor țări terțe;

(c) „ape internaționale” înseamnă ape care se găsesc în afara suveranității sau jurisdicției vreunui stat.

Articolul 4

Zone de pescuit

În sensul prezentului regulament, se aplică următoarele definiții ale zonelor:

(a) zonele ICES (Consiliul Internațional pentru Explorarea Apelor Maritime) sunt cele definite în Regulamentul (CEE) nr. 3880/91;

(b) „Skagerrak” înseamnă zona delimitată la vest de o linie trasată de la farul Hanstholm la farul Lindesnes și la sud de o linie trasată de la farul Skagen la farul Tistlarna și de la acest punct la cel mai apropiat punct pe coasta suedeză;

(c) „Kattegat” înseamnă zona delimitată la nord de o linie trasată de la farul Skagen la farul Tistlarna și de la acest punct la punctul cel mai apropiat pe coasta suedeză și la sud de o linie trasată de la Hasenøre la Gnibens Spids, de la Korshage la Spodsbjerg și de la Gilbjerg Hoved la Kullen;

(d) prin „Golful Cadiz” se înțelege zona ICES IXa la est de longitudinea 7°23'48"V;

(e) zona GFCM (Comisia generală pentru pescuit în Marea Mediterană) este cea definită în Decizia 98/416/CE a Consiliului din 16 iunie 1998 privind aderarea Comunității Europene la Comisia Generală pentru Pescuit în Marea Mediterană ( 32 );

(f) zonele CECAF (Atlanticul est-central sau zona majoră de pescuit FAO 34) sunt cele definite în Regulamentul (CE) nr. 2597/95 al Consiliului din 23 octombrie 1995 privind transmiterea de către statele membre care pescuiesc în alte zone decât Atlanticul de Nord a statisticilor cu privire la capturile nominale ( 33 );

(g) „zona Convenției NEAFC” desemnează apele enumerate la articolul 1 din convenția anexată la Decizia 81/608/CEE a Consiliului din 13 iulie 1981 privind încheierea Convenției privind viitoarea cooperare multilaterală pentru pescuit în Atlanticul de Nord-Est ( 34 );

(h) „zona de reglementare NEAFC” înseamnă apele din zona corespunzătoare Convenției NEAFC situate dincolo de apele aflate sub jurisdicția părților contractante la NEAFC;

(i) zonele NAFO (Organizația de pescuit în Atlanticul de nord-vest) sunt cele definite în Regulamentul (CEE) nr. 2018/93 al Consiliului din 30 iunie 1993 privind furnizarea de statistici referitoare la capturile de pește și la activitatea piscicolă a statelor membre care pescuiesc în Atlanticul de Nord-Vest ( 35 );

(j) „zona de reglementare NAFO” înseamnă partea din zona Convenției Organizației de pescuit în Atlanticul de nord-vest (NAFO) care nu se află sub suveranitatea sau jurisdicția statelor de coastă;

(k) zonele SEAFO (Organizația pentru pescuitul în zona de sud-est a Oceanului Atlantic) sunt definite în Decizia 2002/738/CE a Consiliului din 22 iulie 2002 privind încheierea de către Comunitatea Europeană a Convenției privind conservarea și gestionarea resurselor piscicole din sud-estul Oceanului Atlantic ( 36 );

(l) zona ICCAT (Comisia internațională pentru conservarea tonului de Atlantic) este cea definită în Decizia 86/238/CEE a Consiliului din 9 iunie 1986 privind aderarea Comunității la Convenția internațională pentru conservarea tonului de Atlantic, modificată prin protocolul anexat la Actul Final al Conferinței miniștrilor plenipotențiari ai statelor participante la Convenție, semnat la Paris la 10 iulie 1984 ( 37 );

(m) zonele CCAMLR (Convenția privind conservarea resurselor marine vii ale Antarcticii) sunt cele definite în Regulamentul (CE) nr. 601/2004;

(n) zona CITT(Convenția interamericană pentru tonul tropical) este cea definită în Decizia 2006/539/CE a Consiliului din 22 mai 2006 privind încheierea, în numele Comunității Europene, a Convenției pentru întărirea Comisiei interamericane pentru tonul tropical instituită prin Convenția din 1949 între Statele Unite ale Americii și Republica Costa Rica ( 38 );

(o) zona IOTC (Comisia tonului din Oceanul Indian) este cea definită în Decizia 95/399/CE a Consiliului din 18 septembrie 1995 privind aderarea Comunității la Acordul de instituire a Comisiei Tonului din Oceanul Indian ( 39 );

(p) „zona SPFO (Organizația regională pentru gestionarea pescuitului în sudul Pacificului)” înseamnă zona de mare liberă situată la sud de Ecuator, la nord de zona Convenției CCAMLR, la est de zona Convenției SIOFA, definită în Decizia nr. 2006/496/CE a Consiliului din 6 iulie 2006 privind semnarea, în numele Comunității Europene, a Acordului privind pescuitul în sudul Oceanului Indian ( 40 ), și la vest de zonele de pescuit aflate sub jurisdicția statelor din America de Sud;

(q) zona WCPFC (Convenția privind pescuitul în Pacificul central și de vest) este cea definită în Decizia 2005/75/CE a Consiliului din 26 aprilie 2004 privind aderarea Comunității la Convenția privind conservarea și gestionarea rezervelor de pește mari migratori din Oceanul Pacific de Vest și Central ( 41 ).

(r) „marea liberă din Marea Bering” înseamnă zona de mare liberă din Marea Bering dincolo de 200 de mile nautice de la liniile de bază de la care este măsurată lățimea mării teritoriale a statelor de coastă la Marea Bering.







CAPITOLUL II

POSIBILITĂȚI DE PESCUIT ȘI CONDIȚIILE CONEXE PENTRU NAVELE COMUNITARE

Articolul 5

Limite de captură și alocări

(1) Limitele capturilor pentru navele comunitare în apele comunitare sau în anumite ape necomunitare, precum și alocarea acestor limite între statele membre și condițiile suplimentare menționate la articolul 2 din Regulamentul (CE) nr. 847/96 sunt prevăzute în anexa I.

(2) Navele comunitare sunt autorizate să efectueze capturi, în cadrul limitelor cotelor prevăzute în anexa I, în apele care intră, în ceea ce privește pescuitul, sub jurisdicția Insulelor Feroe, a Groenlandei, a Islandei și a Norvegiei, precum și în zona de pescuit din jurul insulei Jan Mayen, sub rezerva condițiilor prevăzute la articolele 11, 20 și 21.

(3) Comisia fixează limitele de captură pentru pescuitul de uvă în zonele ICES IIIa și IV și în apele CE din zona ICES IIa, în conformitate cu normele prevăzute la punctul 6 din anexa IID.

(4) Comisia fixează limite de captură pentru capelin în apele Groenlandei din zonele ICES V și XIV disponibile Comunității la 7,7 % din TAC pentru capelin, de îndată ce TAC este fixată.

(5) În lumina informațiilor științifice obținute în prima jumătate a anului 2009, Comisia poate revizui limitele de captură pentru stocul de merluciu norvegian în zona ICES IIIa și în apele CE din zonele ICES IIa și IV și pentru stocul de șprot în apele CE din zonele ICES IIa și IV, în conformitate cu procedura menționată la articolul 30 alineatul (2) din Regulamentul (CE) nr. 2371/2002.

(6) Comisia poate fixa limitele de captură pentru stocul de hamsii din zona ICES VIII în conformitate cu procedura menționată la articolul 30 alineatul (2) din Regulamentul (CE) nr. 2371/2002, ținând seama de informațiile științifice culese în prima jumătate a anului 2009.

(7) Ca o consecință a revizuirii stocului de merluciu norvegian în conformitate cu alineatul (5), limitele de captură pentru stocurile de putasu în zona ICES IIIa și zona ICES IV și în apele CE din zona ICES IIa și pentru stocurile de eglefin în zona ICES IIa și în apele CE din zonele ICES IIIb, IIIc și IIId și în zona ICES IV și în apele CE din zona ICES IIa pot fi revizuite de Comisie în conformitate cu procedura menționată la articolul 30 alineatul (2) din Regulamentul (CE) nr. 2371/2002 pentru a ține seama de capturile accidentale industriale din cadrul pescuitului de merluciu norvegian.

Articolul 6

Specii interzise

Se interzice navelor comunitare să pescuiască, să rețină la bord, să transbordeze și să debarce următoarele specii din toate apele comunitare și necomunitare:

— Rechin pelerin (Cetorhinus maximus);

— Rechin alb (Carcharodon carcharias).

Articolul 7

Dispoziții speciale privind alocările

(1) Alocarea posibilităților de pescuit între statele membre, stabilită în anexa I, nu aduce atingere:

(a) schimburilor efectuate în conformitate cu articolul 20 alineatul (5) din Regulamentul (CE) nr. 2371/2002;

(b) realocărilor efectuate în temeiul articolului 21 alineatul (4), articolului 23 alineatul (1) și articolului 32 alineatul (2) din Regulamentul (CEE) nr. 2847/93, precum și în temeiul articolului 23 alineatul (4) din Regulamentul (CE) nr. 2371/2002 sau în temeiul articolului 10 alineatul (4) din Regulamentul (CE) nr. 1006/2008;

(c) debarcărilor suplimentare permise în temeiul articolului 3 din Regulamentul (CE) nr. 847/96;

(d) cantităților reținute în conformitate cu articolul 4 din Regulamentul (CE) nr. 847/96;

(e) deducerilor efectuate în conformitate cu articolul 5 din Regulamentul (CE) nr. 847/96.

(2) În scopul reținerii cotelor de reportat în 2010, articolul 4 alineatul (2) din Regulamentul (CE) nr. 847/96 se aplică, prin derogare de la prezentul regulament, tuturor stocurilor supuse TAC analitice.

Articolul 8

Limitări ale efortului de pescuit și condiții conexe pentru gestionarea stocurilor

(1) De la 1 februarie 2009 la 31 ianuarie 2010, limitările efortului de pescuit și condițiile conexe prevăzute în:

(a) anexa IIA se aplică pentru gestionarea anumitor stocuri în Kattegat, Skagerrak și zonele ICES IV, VIa, VIIa, VIId, precum și în apele CE din zonele ICES IIa și Vb;

(b) anexa IIB se aplică pentru gestionarea merluciului și a langustinei în zonele ICES VIIIc și IXa, cu excepția Golfului Cadiz;

(c) anexa IIC se aplică pentru gestionarea stocurilor de limbă de mare în zona ICES VIIe;

(d) anexa IID se aplică pentru gestionarea stocurilor de uvă în zonele ICES IIIa și IV, precum și în apele CE din zona ICES IIa.

(2) Pentru stocurile menționate la alineatul (1), efortul de pescuit și condițiile conexe prevăzute în anexele IIA, IIB, IIC și IID la Regulamentul (CE) nr. 40/2008 continuă să se aplice de la 1 ianuarie 2009 la 31 ianuarie 2009.

(3) Comisia fixează efortul de pescuit pentru 2009 pentru pescuitul de uvă în zonele ICES IIIa și IV și în apele CE din zona ICES IIa pe baza normelor prevăzute la punctele 4 și 5 din anexa IID.

(4) Statele membre se asigură că, pentru 2009, nivelurile efortului de pescuit, măsurate în kW/zile de absență din port, ale navelor care dețin permise de pescuit de adâncime nu depășesc 65 % din efortul de pescuit anual mediu desfășurat de navele statului membru în cauză în 2003 cu ocazia ieșirilor pentru care navele dețineau permise de pescuit de adâncime și/sau în cursul cărora au fost capturate speciile de adâncime enumerate în anexele I și II la Regulamentul (CE) nr. 2347/2002. Prezentul alineat se aplică numai ieșirilor de pescuit în care au fost capturate peste 100 kg de specii de adâncime, altele decât Argentina silus.

Articolul 9

Condițiile pentru debarcarea capturilor și a capturilor accidentale

(1) Peștii din stocurile pentru care sunt fixate limite ale capturilor sunt reținuți la bord sau debarcați numai în cazul în care:

(a) capturile au fost efectuate de nave ale unui stat membru care are o cotă, iar această cotă nu este epuizată; sau

(b) capturile constau dintr-o fracțiune a unei părți comunitare care nu a fost alocată în cote statelor membre, iar această parte nu a fost epuizată.

(2) Prin derogare de la alineatul (1), următorii pești pot fi păstrați la bord și debarcați chiar în cazul în care statul membru nu are cote ori cotele sau părțile sunt epuizate:

(a) specii, altele decât hering sau macrou, atunci când (i) acestea sunt capturate amestecate cu alte specii cu plase ale căror ochiuri sunt mai mici de 32 mm în conformitate cu articolul 4 din Regulamentul (CE) nr. 850/98; și (ii) capturile nu sunt sortate nici la bord, nici cu ocazia debarcării; sau

(b) macrou, atunci când (i) acesta este capturat amestecat cu stavrid negru sau sardină marocană; (ii) acesta nu depășește 10 % din greutatea totală a macroului, a stavridului negru și a sardinei marocane la bord și; (iii) capturile nu sunt sortate nici la bord, nici cu ocazia debarcării.

(3) Toate debarcările sunt scăzute din cotă sau, în cazul în care partea comunitară nu a fost alocată între statele membre sub formă de cote, din partea comunitară, cu excepția capturilor care intră sub incidența dispozițiilor alineatului (2).

(4) Stabilirea procentului de capturi accidentale și eliminarea acestora se fac în conformitate cu articolele 4 și 11 din Regulamentul (CE) nr. 850/98.

Articolul 10

Debarcări nesortate în zonele ICES IIIa, IV și VIId și în apele CE din zona ICES IIa

(1) Articolul 2 alineatul (1) din Regulamentul (CE) nr. 1434/98 privind interzicerea în anumite condiții a conservării heringului la bord nu se aplică heringului capturat în zonele ICES IIIa, IV și VIId și în apele CE din zona ICES IIa.

(2) Atunci când limitele de capturare alocate unui stat membru pentru hering în zonele ICES IIIa, IV și VIId și în apele CE din zona ICES IIa sunt epuizate, navelor care arborează pavilionul acestui stat membru, sunt înmatriculate în Comunitate și operează în zonele de pescuit cărora li se aplică limitările relevante ale capturilor li se interzice să debarce capturi care sunt nesortate și care conțin hering.

(3) Statele membre se asigură că există un program corespunzător de eșantionare care permite o monitorizare eficientă a debarcărilor nesortate pe specii capturate în zonele ICES IIIa, IV și VIId și în apele CE din zona ICES IIa.

(4) Capturile nesortate din zonele ICES IIIa, IV și VIId și din apele CE din zona ICES IIa sunt debarcate numai în porturile și locațiile de debarcare unde există un program de eșantionare, conform celor menționate la alineatul (3).

Articolul 11

Limitarea accesului

Nu este autorizată nicio activitate de pescuit de către navele comunitare în Skagerrak la o distanță mai mică de 12 mile marine de liniile de bază ale Norvegiei. Navele sub pavilion danez sau suedez sunt însă autorizate să pescuiască până la patru mile marine distanță de liniile de bază ale Norvegiei.

Articolul 12

Determinarea dimensiunii ochiului și a grosimii firului

Dimensiunea ochiului de plasă și grosimea firului menționate în prezentul regulament se stabilesc în conformitate cu Regulamentul (CE) nr. 517/2008 al Comisiei din 10 iunie 2008 de stabilire a normelor de aplicare a Regulamentului (CE) nr. 850/98 al Consiliului în ceea ce privește determinarea dimensiunii ochiurilor de plasă și evaluarea grosimii firului plaselor de pescuit ( 42 ), atunci când navele comunitare sunt inspectate de inspectorii comunitari, de inspectorii Comisiei și de inspectorii naționali.

Articolul 13

Măsuri tehnice și de control tranzitorii

Măsurile tehnice și de control tranzitorii pentru navele comunitare sunt cele prevăzute în anexa III.







CAPITOLUL III

LIMITE ALE CAPTURILOR ȘI CONDIȚII CONEXE PENTRU NAVELE DE PESCUIT ALE ȚĂRILOR TERȚE

Articolul 14

Autorizare

Navele de pescuit care arborează pavilionul Venezuelei sau pe cel al Norvegiei și navele de pescuit înmatriculate în Insulele Feroe sunt autorizate să efectueze capturi în apele comunitare, în limitele de captură stabilite în anexa I și sub rezerva condițiilor prevăzute în capitolul III din Regulamentul (CE) nr. 1006/2008 și la articolele 15-18 și 22-27 din prezentul regulament.

Articolul 15

Specii interzise

Se interzice navelor din țările terțe să pescuiască, să rețină la bord, să transbordeze și să debarce următoarele specii din toate apele comunitare:

— Rechin pelerin (Cetorhinus maximus);

— Rechin alb (Carcharodon carcharias).

Articolul 16

Restricții geografice

(1) Pescuitul de către nave de pescuit care arborează pavilionul Norvegiei sau sunt înmatriculate în Insulele Feroe este limitat la acele părți din zona de 200 de mile marine care sunt situate în largul a 12 mile marine de la liniile de bază ale statelor membre în zona ICES IV, Kattegat și Oceanul Atlantic la nord de 43°00'N, cu excepția zonei menționate la articolul 18 din Regulamentul (CE) nr. 2371/2002.

(2) Pescuitul în Skagerrak de către navele de pescuit care arborează pavilionul Norvegiei este permis în largul a patru mile marine de la liniile de bază ale Danemarcei și Suediei.

(3) Pescuitul de către nave de pescuit care arborează pavilionul Venezuelei este limitat la acele părți din zona de 200 de mile marine care sunt situate în largul a 12 mile marine de la liniile de bază ale departamentului Guyana Franceză.

Articolul 17

Tranzitarea apelor comunitare

Navele de pescuit ale țărilor terțe care tranzitează apele comunitare își arimează plasele astfel încât acestea să nu fie gata de utilizare, în conformitate cu următoarele condiții:

(a) năvoadele, greutățile și echipamentele similare sunt detașate de panourile lor sau de frânghiile de năvod sau de tracțiune;

(b) plasele care sunt pe punte sau deasupra punții sunt fixate în mod sigur de părți ale suprastructurii.

Articolul 18

Condiții pentru debarcarea capturilor și a capturilor accidentale

Peștii din stocurile pentru care sunt fixate limite ale capturilor nu sunt reținuți la bord sau debarcați, cu excepția cazului în care capturile au fost preluate de navele de pescuit ale unei țări terțe care are o cotă, iar această cotă nu este epuizată.

Articolul 19

Măsuri tehnice și de control tranzitorii

Măsurile tehnice și de control tranzitorii pentru navele de pescuit din țările terțe sunt cele stabilite în anexa III.







CAPITOLUL IV

AUTORIZAȚII DE PESCUIT PENTRU NAVELE COMUNITARE

Articolul 20

Autorizații de pescuit și condiții conexe

(1) Următoarele nave comunitare sunt scutite de obligația de a avea o autorizație de pescuit, în temeiul articolului 3 din Regulamentul (CE) nr. 1006/2008 când desfășoară activități de pescuit în apele norvegiene ale Mării Nordului:

(a) navele cu un tonaj egal sau mai mic de 200 GT;

(b) navele care navele care pescuiesc specii destinate consumului uman, altele decât macroul; sau

(c) navele care arborează pavilionul Suediei, în conformitate cu practicile existente.

(2) Numărul maxim de autorizații de pescuit și alte condiții conexe pentru navele comunitare care pescuiesc în apele unei terțe țări sunt stabilite în anexa IV partea I.

(3) În cazul în care un stat membru transferă o cotă altui stat membru (schimb de cote de pescuit) în zonele de pescuit stabilite anexa IV partea I, în baza articolului 20 alineatul (5) din Regulamentului (CE) nr. 2371/2002, transferul include un transfer corespunzător de autorizații de pescuit și este notificat Comisiei. Însă, numărul total de autorizații de pescuit pentru fiecare zonă de pescuit, stabilit în anexa IV partea I, nu trebuie însă depășit.

(4) Navele comunitare respectă măsurile de conservare și control, precum și toate celelalte dispoziții care reglementează zona în care acestea operează.

Articolul 21

Insulele Feroe

Navele comunitare autorizate să desfășoare pescuitul direcționat al unei specii în apele Insulelor Feroe pot desfășura pescuitul direcționat al unei alte specii, cu condiția să notifice în prealabil autoritățile din Feroe.







CAPITOLUL V

AUTORIZAȚIILE DE PESCUIT PENTRU NAVELE ȚĂRILOR TERȚE

Articolul 22

Obligația de a avea o autorizație de pescuit

(1) Navele de pescuit cu un tonaj mai mic de 200 GT care arborează pavilionul Norvegiei sunt scutite de obligația de a avea o autorizație de pescuit, în temeiul articolului 18 din Regulamentul (CE) nr. 1006/2008 când desfășoară activități de pescuit în apele comunitare.

(2) Autorizația de pescuit emisă unei nave dintr-o țară terță care desfășoară activități de pescuit în apele comunitare trebuie ținută la bord. Cu toate acestea, navele de pescuit înmatriculate în Insulele Feroe sau Norvegia sunt exonerate de această obligație.

Articolul 23

Cererea de acordare a unei autorizații de pescuit

Fără a aduce atingere articolului 19 alineatul (2) din Regulamentul (CE) nr. 1006/2008 o cerere de acordare a unei autorizații de pescuit adresată Comisiei de către o autoritate dintr-o țară terță conține următoarele informații:

(a) denumirea navei;

(b) numărul de înmatriculare;

(c) literele și numerele de identificare externe;

(d) portul de înmatriculare;

(e) numele și adresa proprietarului sau ale navlositorului;

(f) tonajul brut și lungimea totală;

(g) puterea motorului;

(h) indicativul de apel și frecvența radio;

(i) metoda de pescuit prevăzută;

(j) zona de pescuit prevăzută;

(k) speciile-țintă;

(l) perioada pentru care se solicită o autorizație.

Articolul 24

Numărul autorizațiilor de pescuit

Numărul maxim de autorizații de pescuit și alte condiții conexe pentru navele comunitare din țări terțe care pescuiesc în apele comunitare sunt stabilite în anexa IV partea II.

Articolul 25

Anulare

Fără a aduce atingere capitolului III din Regulamentul (CE) 1006/2008, autorizațiile de pescuit pot fi anulate în vederea emiterii unor noi autorizații de pescuit. Asemenea anulări intră în vigoare în ziua anterioară datei de eliberare a autorizațiilor de pescuit de către Comisie. Noile autorizații de pescuit intră în vigoare la data emiterii.

Articolul 26

Obligațiile deținătorului autorizației de pescuit

(1) Pe lângă îndeplinirea obligațiilor de transmitere de date stabilite în conformitate cu articolul 23 alineatul (1) din Regulamentul 1006/2008, navele de pescuit din țări terțe țin un jurnal de bord în care sunt consemnate informațiile stabilite în anexa V partea I.

(2) Când transmit informații în conformitate cu articolul 23 din Regulamentul (CE) nr. 1006/2008, navele de pescuit din țări terțe transmit Comisiei informațiile stabilite în anexa VI în conformitate cu normele stabilite în respectiva anexă.

(3) Alineatul (2) nu se aplică navelor care arborează pavilionul Norvegiei și pescuiesc în zona ICES IIIa.

Articolul 27

Dispozițiile specifice privind departamentul Guyana Franceză

(1) În plus față de condițiile fixate în capitolul III din Regulamentul (CE) nr. 1006/2008, acordarea de autorizații de pescuit în apele departamentului Guyana Franceză este condiționată de angajamentul proprietarului navei de pescuit din țara terță în cauză de a permite unui observator să urce la bord, la cererea Comisiei.

(2) În plus față de orice obligație de transmitere de date stabilită în conformitate cu articolul 23 din Regulamentul (CE) nr. 1006/2008, navele de pescuit ale țărilor terțe care pescuiesc în apele departamentului Guyana Franceză păstrează un jurnal de bord corespunzător modelului din anexa V partea II. Datele privind capturile sunt transmise Comisiei, la cerere, prin intermediul autorităților franceze.







CAPITOLUL VI

DISPOZIȚII SPECIALE PENTRU PESCUITUL ÎN ZONA GFCM







SECȚIUNEA 1

Măsuri de conservare

Articolul 28

Instituirea unui sezon închis pentru pescuitul de corifenă utilizând dispozitive de concentrare a peștilor (FAD)

(1) Pentru a proteja corifena (Coryphaena hippurus), în special peștii mici, pescuitul de corifenă utilizând dispozitive de atragere a peștilor (FAD) este interzis de la 1 ianuarie 2009 la 14 august 2009, în toate subzonele geografice ale zonei reglementate de Acordul GFCM, conform anexei VII.

(2) Prin derogare de la alineatul (1), în cazul în care un stat membru poate demonstra că, din cauza vremii nefavorabile, navele de pescuit care arborează pavilionul său nu au fost în măsură să își utilizeze zilele de pescuit normale, acest stat membru poate reporta zilele pierdute de către navele sale de pescuit cu FAD până la data de 31 ianuarie a anului următor. Statele membre care doresc să beneficieze de această reportare înaintează Comisiei, înainte de 1 ianuarie 2010, o cerere pentru numărul suplimentar de zile în care o navă va fi autorizată să pescuiască corifenă utilizând FAD-uri în cursul perioadei de interdicție cuprinse între 1 ianuarie 2010 și 31 ianuarie 2010. O astfel de cerere este însoțită de următoarele informații:

(a) un raport care conține detaliile încetării activităților de pescuit în cauză, inclusiv informații meteorologice justificative adecvate;

(b) denumirea navei;

(c) numărul de înmatriculare;

(d) marcajul de identificare extern, definit în anexa I la Regulamentul (CE) nr. 26/2004 al Comisiei din 30 decembrie 2003 privind registrul flotei de pescuit comunitare ( 43 ).

Comisia transmite informațiile obținute din partea statelor membre către Secretarul Executiv al GFCM.

(3) Până la 1 noiembrie 2009, statele membre trimit Comisiei un raport, pentru anul 2008, cu privire la implementarea măsurilor prevăzute la alineatul (2).

(4) Până la 15 ianuarie 2010, statele membre raportează Comisiei debarcările și transbordările totale de corifenă efectuate în 2009 de navele de pescuit aflate sub pavilionul lor în toate subzonele geografice ale zonei Acordului GFCM, conform anexei VII.

Comisia transmite Secretarului Executiv al GFCM informațiile primite de la statele membre.

Articolul 29

Instituirea unor zone restricționate de pescuit pentru a proteja habitatele sensibile de mare adâncime

(1) Pescuitul cu drage remorcate și traule de fund este interzis în zonele delimitate de liniile care unesc următoarele coordonate:

(a) Zona restricționată pentru pescuit la mare adâncime „Lophelia reef off Capo Santa Maria di Leuca” — 39° 27,72' N, 18° 10,74' E — 39° 27,80' N, 18° 26,68' E — 39° 11,16' N, 18° 32,58' E — 39° 11,16' N, 18° 04,28' E;

(b) Zona restricționată pentru pescuit la mare adâncime „The Nile delta area cold hydrocarbon seeps” — 31° 30,00' N, 33° 10,00' E — 31° 30,00' N, 34° 00,00' E — 32° 00,00' N, 34° 00,00' E — 32° 00,00' N, 33° 10,00' E;

(c) Zona restricționată pentru pescuit la mare adâncime „The Eratosthenes Seamount” — 33° 00,00' N, 32° 00,00' E — 33° 00,00' N, 33° 00,00' E — 34° 00,00' N, 33° 00,00' E — 34° 00,00' N, 32° 00,00' E.

(2) Statele membre iau măsurile necesare pentru protejarea habitatelor sensibile de mare adâncime din zonele prevăzute la alineatul (1) și, în special, se asigură că protejează aceste zone de consecințele oricăror alte activități decât activitățile de pescuit, care periclitează conservarea trăsăturilor care caracterizează aceste habitate speciale.

Articolul 30

Dimensiunile minime ale ochiurilor de plasă ale traulelor utilizate în anumite rezerve de pescuit locale și sezoniere cu traule de fund din Marea Mediterană

(1) Prin derogare de la articolul 8 alineatul (1) litera (h) și de la articolul 9 alineatul (3) punctul 2 din Regulamentul (CE) nr. 1967/2006, statele membre pot continua să permită utilizarea de către navele de pescuit aflate sub pavilionul lor a unor plase cu ochiuri în formă de romb mai mici de 40 mm pentru pescuitul cu traule de fund în anumite rezerve de pescuit locale și sezoniere de stocuri de pește pe care nu le exploatează în comun cu țări terțe.

(2) Alineatul (1) se aplică exclusiv activităților de pescuit autorizate în mod oficial de statele membre în conformitate cu legislația națională în vigoare la 1 ianuarie 2007 și nu implică nicio creștere viitoare a efortului de pescuit în raport cu anul 2006.

(3) Prin intermediul sistemului obișnuit de prelucrare a datelor, statele membre transmit Comisiei până la 15 ianuarie 2009 lista navelor autorizate în conformitate cu alineatul (1).

4) Lista navelor autorizate include următoarele informații:

(a) denumirea navei;

(b) numărul din registrul comunitar al flotei (CFR) și marcajul exterior al navei, definit în anexa I la Regulamentul (CE) nr. 26/2004;

(c) activitatea sau activitățile de pescuit autorizate desfășurate de fiecare navă în ceea ce privește stocul sau stocurile țintă, zona de pescuit specificată în anexa VII, și caracteristicile tehnice ale ochiurilor de plasă ale uneltelor de pescuit utilizate;

(d) perioada de pescuit autorizată.

(5) În cazul în care lista navelor autorizate menționată la alineatul (4) nu conține schimbări raportat la datele comunicate în 2008, statele membre informează Comisia până la 15 ianuarie 2009, cu privire la lipsa oricărei modificări.

(6) Comisia transmite secretarului executiv al GFCM informațiile primite de la statele membre.







SECȚIUNEA 2

Transmiterea matricelor statistice

Articolul 31

Transmiterea datelor

(1) Statele membre înaintează Secretarului executiv al GFCM, până la data de 30 iunie 2009, datele aferente Sarcinilor 1.1 și 1.2 din matricea statistică a GFCM, care figurează în anexa X.

(2) Statele membre înaintează Secretarului executiv al GFCM, până la data de 30 iunie 2009 și în măsura în care este posibil, datele aferente Sarcinilor 1.3, 1.4 și 1.5 din matricea statistică a GFCM, care figurează în anexa X.

(3) Pentru prezentarea datelor menționate la alineatele (1) și (2), statele membre utilizează sistemul de introducere a datelor disponibil pe site-ul internet al GFCM ( 44 ).

(4) Statele membre informează Comisia în legătură cu datele prezentate în temeiul prezentului articol.







CAPITOLUL VII

DISPOZIȚII SPECIALE APLICABILE NAVELOR COMUNITARE CARE PESCUIESC ÎN ZONA DE REGLEMENTARE NAFO

Articolul 32

Raportarea capturilor

(1) Comandantul unei nave autorizate să pescuiască halibut negru în conformitate cu articolul 5 din Regulamentul (CE) nr. 2115/2005 transmite pe cale electronică autorităților competente din statul de pavilion un raport de captură privind cantitățile de halibut negru capturate de nava sa, inclusiv dacă acestea sunt nule.

(2) Raportul prevăzut la alineatul (1) se transmite pentru prima dată cel mai târziu la sfârșitul celei de-a zecea zile de la intrarea navei în zona de reglementare NAFO sau de la începutul ieșirii în larg. Raportul se transmite din cinci în cinci zile. Atunci când se consideră că, prin capturile de halibut negru comunicate în conformitate cu alineatul (1), cota alocată statului membru de pavilion a fost epuizată în proporție de 75 %, comandanții navelor transmit rapoartele din trei în trei zile.

(3) Statele membre transmit Comisiei rapoartele de capturi imediat după primire. Comisia transmite fără întârziere aceste informații Secretariatului NAFO.

Articolul 33

Măsuri suplimentare de control

(1) Navele autorizate să pescuiască halibut negru în conformitate cu articolul 5 din Regulamentul (CE) nr. 2115/2005 pot pătrunde în zona de reglementare NAFO pentru a pescui halibut negru numai în cazul în care au la bord mai puțin de 50 de tone de captură de orice fel sau dacă accesul este permis în conformitate cu alineatele (2), (3) și (4) din prezentul articol.

(2) Atunci când o navă autorizată să pescuiască halibut negru în conformitate cu articolul 5 din Regulamentul (CE) nr. 2115/2005 are la bord 50 de tone sau mai mult de capturi din alte zone decât zona de reglementare NAFO, aceasta transmite Secretariatului NAFO, prin e-mail sau fax, cu cel puțin 72 de ore înainte de intrarea (ENT) în zona de reglementare NAFO, volumul capturilor reținute la bord, poziția (latitudine/longitudine) unde comandantul navei consideră că nava va începe pescuitul, precum și ora preconizată la care nava va ajunge în respectiva poziție.

(3) În cazul în care, după comunicarea menționată la alineatul (2), o navă de inspecție își semnalează intenția de a efectua o inspecție, aceasta transmite navei de pescuit în cauză coordonatele unui punct de control în care va avea loc inspecția. Punctul de control nu trebuie să se afle la o distanță mai mare de 60 de mile nautice de poziția în care comandantul navei consideră că nava va începe pescuitul.

(4) În cazul în care o navă de pescuit autorizată să pescuiască halibut negru în conformitate cu articolul 5 din Regulamentul (CE) nr. 2115/2005 nu primește, până în momentul intrării în zona de reglementare NAFO, nicio comunicare din partea Secretariatului NAFO sau a unei nave de inspecție conform căreia aceasta are intenția de a efectua o inspecție în conformitate cu alineatul (3), nava de pescuit în cauză poate începe pescuitul. De asemenea, nava în cauză își poate începe activitatea de pescuit fără inspecție prealabilă, în cazul în care nava de inspecție nu a început inspecția în decurs de trei ore de la sosirea navei de pescuit la punctul de control.







CAPITOLUL VIII

DISPOZIȚII SPECIALE PRIVIND DEBARCAREA SAU TRANSBORDAREA PEȘTELUI CONGELAT DUPĂ CAPTURAREA DE CĂTRE NAVE DE PESCUIT DIN ȚĂRI TERȚE ÎN ZONA CONVENȚIEI NEAFC

Articolul 34

Controlul efectuat de către statul portului

Fără a aduce atingere Regulamentului (CEE) nr. 2847/93 și Regulamentului (CE) nr. 1093/94 al Consiliului din 6 mai 1994 privind stabilirea condițiilor în care navele de pescuit ale unei țări terțe pot descărca direct și comercializa capturile lor în porturile Comunității ( 45 ), procedurile prevăzute în prezentul capitol se aplică activităților de debarcare și transbordare în porturile statelor membre a peștelui congelat după capturarea de către nave de pescuit din țări terțe în zona Convenției NEAFC.

Articolul 35

Porturi desemnate

Debarcarea și transbordarea în apele comunitare sunt autorizate numai în porturile desemnate.

Statele membre desemnează un loc folosit pentru debarcări sau un loc în apropiere de țărm (porturi desemnate) în care sunt permise operațiunile de debarcare sau transbordare a peștelui menționate la articolul 34. Statele membre informează Comisia cu privire la orice modificare a listei porturilor desemnate în 2007 cu cel puțin cincisprezece zile înainte de intrarea în vigoare a modificării.

Comisia publică lista porturilor desemnate și modificările aduse acesteia în seria „C” a Jurnalului Oficial al Uniunii Europene și pe pagina sa de internet.

Articolul 36

Notificarea prealabilă de intrare în port

(1) Prin derogare de la articolul 28e alineatul (1) din Regulamentul (CEE) nr. 2847/93, comandanții (sau reprezentanții acestora) tuturor navelor de pescuit care transportă peștele menționat la articolul 34 din prezentul regulament și care intenționează să utilizeze un anumit port pentru debarcare sau transbordare informează autoritățile competente ale statului membru al portului respectiv cu cel puțin trei zile lucrătoare înainte de data estimată a sosirii.

(2) Notificarea menționată la alineatul (1) este însoțită de formularul prevăzut în partea I a anexei IX, cu partea A completată corespunzător, după cum urmează:

(a) se utilizează formularul PSC 1 atunci când nava de pescuit își debarcă propria captură;

(b) se utilizează formularul PSC 2 atunci când nava de pescuit este implicată în operațiuni de transbordare. În aceste cazuri se utilizează un formular separat pentru fiecare navă donoare.

(3) Comandanții navelor sau reprezentanții acestora pot anula o notificare prealabilă prin notificarea autorităților competente ale portului pe care intenționează să îl utilizeze cu cel puțin 24 de ore înaintea orei estimate pentru sosirea în port pe care au notificat-o anterior. Această notificare este însoțită de o copie a formularului original PSC 1 sau PSC 2, cu mențiunea „ANULAT” înscrisă peste partea B.

(4) Autoritățile competente ale statului membru al portului transmit de îndată un exemplar al formularului menționat la alineatele (2) și (3) statului de pavilion al navei de pescuit, statului (statelor) de pavilion al(e) navelor donoare, atunci când nava este implicată în operațiuni de transbordare, precum și secretarului NEAFC.

Articolul 37

Autorizația de debarcare sau de transbordare

(1) Debarcările sau transbordările pot fi autorizate de către autoritățile competente ale statului membru al portului numai în cazul în care statul de pavilion al navei de pescuit care intenționează să debarce sau să transbordeze sau, atunci când nava este implicată în operațiuni de transbordare în afara portului, statul sau statele de pavilion al(e) navelor donoare au confirmat, returnând un exemplar al formularului transmis în temeiul articolului 36 alineatul (4), cu partea B completată în mod corespunzător, că:

(a) navele de pescuit care declară că au capturat peștele dețineau o cotă suficientă pentru speciile declarate;

(b) cantitățile de pește de la bord au fost raportate în mod corespunzător și luate în considerare la calculul oricăror limitări ale capturilor sau ale efortului care pot fi aplicabile;

(c) navele de pescuit care declară că au capturat peștele dețineau autorizație de pescuit în zonele declarate;

(d) prezența navei în zona de captură declarată a fost verificată pe baza datelor VMS.

Operațiunile de debarcare sau de transbordare pot începe numai după acordarea autorizației de către autoritățile competente ale statului membru al portului.

(2) Prin derogare de la alineatul (1), autoritățile competente ale statului membru al portului pot autoriza integral sau parțial debarcarea în absența confirmării menționate la alineatul (1), dar în aceste cazuri păstrează peștele în cauză în condiții de depozitare aflate sub controlul lor. Peștele poate fi eliberat pentru a fi vândut, preluat sau transportat numai după primirea confirmării menționate la alineatul (1). În cazul în care nu se primește o confirmare în termen de 14 zile de la debarcare, autoritățile competente ale statului membru al portului pot confisca peștele și pot dispune de el în conformitate cu normele naționale.

(3) Autoritățile competente ale statului membru al portului notifică de îndată decizia de a autoriza sau nu debarcarea sau transbordarea, transmițând un exemplar al formularului prevăzut în partea I din anexa IX, cu partea C completată corespunzător, Comisiei și Secretarului NEAFC, atunci când peștele debarcat sau transbordat a fost capturat în zona Convenției NEAFC.

Articolul 38

Inspecții

(1) Autoritățile competente ale statelor membre inspectează cel puțin 15 % dintre debarcările sau transbordările efectuate anual în porturile lor de către navele de pescuit din țări terțe, menționate la articolul 34.

(2) Inspecțiile implică monitorizarea întregii operațiuni de descărcare sau transbordare și includ un control încrucișat între cantitățile pe specii înregistrate în notificarea prealabilă de debarcare și cantitățile pe specii debarcate sau transbordate.

(3) Inspectorii depun toate eforturile posibile pentru a evita întârzierea nejustificată a navelor de pescuit și se asigură că acestea nu suferă decât un minim de intervenție și de inconveniente, evitându-se degradarea calității peștelui.

Articolul 39

Rapoarte de inspecție

(1) Fiecare inspecție trebuie să fie documentată prin completarea unui raport de inspecție, astfel cum figurează în partea II a anexei IX.

(2) Un exemplar al fiecărui raport de inspecție se transmite de îndată statului de pavilion al navei de pescuit inspectate și statului sau statelor de pavilion al(e) navelor donoare atunci când nava de pescuit este implicată în operațiuni de transbordare, precum și Comisiei și Secretarului NEAFC atunci când peștele debarcat sau transbordat a fost capturat în zona Convenției NEAFC.

(3) Originalul sau o copie certificată a fiecărui raport de inspecție se transmite la cerere statului de pavilion al navei de pescuit inspectate.







CAPITOLUL IX

DISPOZIȚII SPECIALE APLICABILE NAVELOR COMUNITARE CARE PESCUIESC ÎN ZONA CONVENȚIEI CCAMLR







SECȚIUNEA 1

Restricții și cerințe de informare privind navele

Articolul 40

Interdicții și limitări ale capturilor

(1) Pescuitul direcționat din speciile prevăzute în anexa X este interzis în zonele și în cursul perioadelor prevăzute în respectiva anexă.

(2) Pentru pescuitul nou și experimental, limitele capturilor și ale capturilor accidentale prevăzute în anexa XI se aplică în subzonele prevăzute în respectiva anexă.







SECȚIUNEA 2

Pescuitul experimental

Articolul 41

Norme de conduită pentru pescuitul experimental

Fără a aduce atingere articolului 4 din Regulamentul (CE) nr. 601/2004, statele membre se asigură că toate navele comunitare sunt echipate cu:

(a) echipament de comunicare adecvat [inclusiv instalație radio MF/HF și cel puțin o radiobaliză de localizare (EPIRB) pe 406MHz], precum și operatori formați prezenți la bord și, dacă este posibil, echipament GMDSS;

(b) un număr suficient de costume de supraviețuire în caz de imersie pentru toți cei aflați la bord;

(c) măsuri adecvate pentru urgențele medicale care pot interveni în timpul ieșirii;

(d) rezerve de hrană, apă proaspătă, combustibil și piese de schimb pentru echipamentele esențiale, în caz de întârzieri și imobilizări neprevăzute;

(e) un plan de urgență aprobat în cazul poluării cu hidrocarburi la bordul navelor (SOPEP) care să precizeze măsurile de atenuare a poluării maritime (inclusiv asigurarea) în caz de deversare de combustibil sau reziduuri.

Articolul 42

Participarea la pescuitul experimental

(1) Navele de pescuit care arborează pavilionul și sunt înmatriculate într-un stat membru și au fost notificate CCAMLR în conformitate cu dispozițiile articolelor 7 și 7a din Regulamentul (CE) nr. 601/2004 pot participa la pescuitul experimental cu paragate de Dissostichus spp. în subzonele FAO 88.1 și 88.2, precum și în diviziunile 58.4.1, 58.4.2 și 58.4.3 (b), în afara zonelor de jurisdicție națională.

(2) În orice moment, în diviziunea 58.4.3(b), nu poate pescui decât o singură navă de pescuit.

(3) În ceea ce privește subzonele FAO 88.1 și 88.2 și diviziunile 58.4.1, 58.4.2 și 58.4.3(b), limitele totale ale capturilor și ale capturilor accidentale pe subzonă și diviziune, precum și distribuția acestora între unitățile de cercetare la scară mică (SSRU) în fiecare dintre acestea, sunt stabilite în anexa XII. Pescuitul în orice SSRU încetează atunci când captura raportată atinge limita specificată de capturare, iar această SSRU este închisă pentru pescuit pentru restul sezonului.

(4) Pescuitul trebuie să aibă loc într-o zonă geografică și batimetrică cât se poate de întinsă pentru a obține informațiile necesare în vederea determinării potențialului de pescuit și pentru a evita concentrarea excesivă a capturilor și a efortului de pescuit. Cu toate acestea, pescuitul în subzonele FAO 88.1 și 88.2, precum și în diviziunile 58.4.1 și 58.4.3(b) este interzis la adâncimi mai mici de 550 m.

Articolul 43

Sistemele de raportare

Navelor de pescuit care participă la pescuitul experimental menționat la articolul 42 li se aplică următoarele sisteme de raportare a capturilor și a efortului:

(a) sistemul de raportare a capturii și a efortului de pescuit pe perioade de cinci zile prevăzut la articolul 12 din Regulamentul (CE) nr. 601/2004, cu diferența că statele membre prezintă Comisiei rapoartele de captură și de efort de pescuit în cel mult două zile lucrătoare de la sfârșitul fiecărei perioade de raportare, pentru transmitere imediată către CCAMLR. În subzonele FAO 88.1 și 88.2 și în diviziunile 58.4.1, 58.4.2 și 58.4.3(b) rapoartele sunt realizate de unitățile de cercetare la scară mică;

(b) sistemul de raportare lunară la scară precisă a datelor privind capturile și efortul de pescuit prevăzut la articolul 13 din Regulamentul (CE) nr. 601/2004;

(c) se raportează numărul și greutatea totală a capturilor de Dissostichus eleginoides și Dissostichus mawsoni aruncate înapoi în mare, inclusiv cele în stare de „carne cu aspect gelatinos”.

Articolul 44

Definirea așezării

(1) În sensul prezentei secțiuni, o așezare cuprinde instalarea unuia sau a mai multor paragate în același loc. În scopul raportării capturilor și a efortului, poziția geografică precisă a unei așezări este determinată de punctul central al paragatului sau al paragatelor desfășurate.

(2) Pentru a fi desemnată ca așezare experimentală:

(a) fiecare așezare experimentală trebuie să se afle la o distanță de cel puțin cinci mile marine de orice altă așezare experimentală, această distanță fiind măsurată de la centrul geografic al fiecărei așezări;

(b) fiecare așezare trebuie să cuprindă cel puțin 3 500 de cârlige și cel mult 5 000; aceasta poate include mai multe paragate instalate în același loc;

(c) fiecare așezare a unui paragat trebuie să aibă un timp de imersie de cel puțin șase ore, măsurat de la momentul finalizării procesului de instalare până la începutul procesului de ridicare.

Articolul 45

Planurile de cercetare

Navele de pescuit care participă la pescuitul experimental menționat la articolul 42 implementează planuri de cercetare în fiecare SSRU în care sunt împărțite diviziunile 58.4.1, 58.4.2. și 58.4.3(b) Planul de cercetare se implementează astfel:

(a) la prima intrare într-o SSRU, primele 10 așezări, desemnate ca „prima serie”, sunt desemnate ca „așezări experimentale” și trebuie să îndeplinească criteriile prevăzute la articolul 44 alineatul (2); așezările experimentale sunt stabilite pe pozițiile sau în apropierea pozițiilor desemnate de Secretariatul CCAMLR pe baza unei randomizări stratificate în zonele prevăzute din respectiva SSRU;

(b) următoarele 10 așezări sau 10 tone de captură, în funcție de primul nivel de declanșare atins, sunt desemnate ca „a doua serie”. Așezările din a doua serie pot fi considerate, la discreția comandantului, ca parte a activităților normale de pescuit experimental. Aceste așezări pot fi desemnate însă și ca așezări experimentale, cu condiția să îndeplinească cerințele articolului 44 alineatul (2);

(c) la finalizarea primei și a celei de-a doua serii de așezări, în cazul în care comandantul dorește să continue pescuitul în SSRU, nava inițiază o „a treia serie”, care duce la un total de 20 de așezări experimentale efectuate în toate cele trei serii. A treia serie de așezări se efectuează în cursul aceleiași vizite ca prima și a doua serie dintr-o SSRU;

(d) la finalizarea celor 10 de așezări experimentale din a treia serie, nava poate continua să pescuiască în SSRU.

Articolul 46

Planuri de colectare a datelor

(1) Navele de pescuit care participă la pescuitul experimental prevăzut la articolul 42 implementează planuri de colectare a datelor în fiecare SSRU în care sunt împărțite subzonele FAO 88.1 și 88.2 și diviziunile 58.4.1, 58.4.2 și 58.4.3(b). Planul de colectare a datelor cuprinde următoarele date:

(a) poziția și adâncimea mării la fiecare extremitate a fiecărui paragat dintr-o așezare;

(b) timpul de instalare, de imersie și de ridicare;

(c) numărul și specia peștilor pierduți la suprafață;

(d) numărul de cârlige plasate;

(e) tipul de momeală;

(f) succesul momelii ( %);

(g) tipul de cârlige.

(2) Toate datele menționate la alineatul (1) se colectează pentru fiecare așezare experimentală; în mod concret, trebuie măsurați toți peștii dintr-o așezare experimentală cu o captură de maxim 100 de pești și cel puțin 30 de pești trebuie selecționați pentru studii biologice. Atunci când sunt capturați peste 100 de pești, se aplică o metodă de subeșantionare aleatorie.

Articolul 47

Programul de marcare

(1) Fără a aduce atingere articolului 7b din Regulamentul (CE) nr. 601/2004, fiecare navă cu paragate marchează și eliberează Dissostichus spp. continuu pe durata pescuitului, într-un ritm specificat în măsura de conservare pentru acea resursă în conformitate cu protocolul de marcare al CCAMLR.

(2) De la data intrării în vigoare a prezentului Regulament până la sfârșitul sezonului de pescuit 2008/2009, fiecare navă cu paragate marchează și eliberează Dissostichus spp., continuu pe durata pescuitului, într-un ritm specificat în măsura de conservare pentru acea resursă în conformitate cu protocolul de marcare CCAMLR. Toți indivizii Dissostichus spp. marcați trebuie să fie marcați de două ori și să fie eliberați în viață.

(3) Toate marcajele pentru Dissostichus eleginoides și Dissostichus spp. pentru utilizarea în pescuitul experimental provin de la Secretariatul CCAMLR.

Articolul 48

Observatorii științifici

(1) Fiecare navă de pescuit care participă la pescuitul experimental menționat la articolul 42 trebuie să aibă la bord, pe durata întregii activități de pescuit din cadrul perioadei de pescuit, cel puțin doi observatori științifici, unul dintre aceștia fiind un observator numit în conformitate cu Sistemul internațional de observare științifică al CCAMLR.

(2) Fiecare stat membru, în conformitate cu actele cu putere de lege aplicabile și sub rezerva acestora, inclusiv normele care reglementează admisibilitatea probelor în fața instanțelor naționale, ia în considerare și acționează pe baza rapoartelor din partea inspectorilor unei părți contractante la CCAMLR care îi desemnează în cadrul acestui program, conform procedurii similare aplicabile în cazul rapoartelor din partea propriilor inspectori. Statul membru în cauză și partea contractantă la CCAMLR care desemnează inspectorii cooperează pentru a facilita procedurile judiciare sau de altă natură care decurg din aceste rapoarte.

Articolul 49

Notificarea intenției de a participa la pescuitul de kril pe durata sezonului de pescuit 2009/2010

(1) Numai acele state membre care sunt membre ale Comisiei CCAMLR pot pescui kril în zona CCAMLR în sezonul de pescuit 2009/2010. Prin derogare de la articolul 5a din Regulamentul (CE) nr. 601/2004, astfel de state membre, în cazul în care intenționează să pescuiască kril în zona Convenției CCAMLR notifică această intenție Secretariatului CCAMLR și Comisiei până la 1 iunie 2009, imediat înainte de sezonul în care intenționează să pescuiască, utilizând modelul prevăzut în anexa XII la prezentul regulament în scopul asigurării unei analize adecvate de către Comisia CCAMLR înainte ca navele să înceapă pescuitul precum și formularul privind configurația plasei utilizând modelul prevăzut în anexa XIII.

(2) Notificarea menționată la alineatul (1) include informațiile prevăzute la articolul 3 din Regulamentul (CE) nr. 601/2004 pentru fiecare navă care urmează să fie autorizată de statul membru să participe la pescuitul de kril.

(3) Statele membre care intenționează să pescuiască kril în zona Convenției CCAMLR notifică numai navele care arborează pavilionul lor în momentul notificării.

(4) Prin derogare de la alineatul (3), statele membre pot autoriza participarea la pescuitul de kril a unei alte nave decât cea notificată CCAMLR în conformitate cu alineatele (1)-(3), dacă nava notificată nu poate participa din motive operaționale întemeiate sau în caz de forță majoră. În astfel de circumstanțe, statele membre în cauză informează de îndată Secretariatul CCAMLR și Comisia, furnizând:

(i) toate detaliile legate de nava/navele de înlocuire menționate la alineatul (2);

(ii) o descriere completă a motivelor care justifică înlocuirea și orice dovadă sau referințe justificative pertinente.

(5) Prin derogare de la alineatele (3) și (4), statele membre nu autorizează în vederea participării la pescuitul de kril navele incluse pe listele de nave IUU ale CCAMLR.

Articolul 50

Limite de precauție ale capturii pentru pescuitul de kril în anumite subzone

(1) Captura totală combinată de kril din subzonele statistice 48.1, 48.2, 48.3 și 48.4 este limitată la 3,47 milioane de tone în orice sezon de pescuit. Captura totală de kril din diviziunea statistică 58.4.2 este limitată la 2,645 milioane de tone în orice sezon de pescuit.

(2) Până când va fi definită alocarea acestei limite de captură totală între unități de gestionare mai mici, pe baza avizului Comitetului Științific, captura totală combinată din subzonele statistice 48.1, 48.2, 48.3 și 48.4 este limitată în continuare la 620 000 de tone în orice sezon de pescuit. Captura totală din diviziunea 58.4.2 este limitată la 260 000 de tone la vest de 55°E și la 192 000 de tone la est de 55°E în orice sezon de pescuit.

(3) Un sezon de pescuit începe la 1 decembrie și se încheie la 30 noiembrie anul următor.

(4) Fiecare navă care participă la pescuitul de kril din diviziunea 58.4.2 are la bord cel puțin un observator științific în conformitate cu Sistemul internațional de observare științifică al CCAMLR sau un observator științific național care să îndeplinească cerințele din sistemul respectiv și, în cazul în care este posibil, încă un observator științific pe parcursul tuturor activităților de pescuit din perioada de pescuit.

Articolul 51

Sistemul de raportare a datelor pentru pescuitul de kril

(1) Capturile de kril se raportează în conformitate cu articolele 11,13 și 14 din Regulamentul (CE) nr. 601/2004.

(2) Efectuarea pescuitului de kril are loc în conformitate cu articolul 9 din Regulemantul (CE) nr. 600/2004 al Consiliului din 22 martie 2004 de stabilire a anumitor măsuri tehnice aplicabile activităților de pescuit în zona vizată de Convenția privind conservarea resurselor marine vii ale Antarcticii ( 46 ).

(3) Navele utilizează dispozitive de excludere a mamiferelor marine pe traule.

(4) Atunci când captura totală raportată din oricare sezon de pescuit este mai mare sau egală cu 80 % din nivelul de declanșare de 620 000 de tone în subzonele 48.1, 48.2, 48.3 și 48.4 și de 260 000 tone la vest de 55°E și de 192 000 de tone la est de 55°E în subzona 58.4.2, capturile se raportează în conformitate cu articolul 11 din Regulamentul (CE) nr. 601/2004.

(5) În sezonul de pescuit care îi urmează celui în care captura totală a fost mai mare sau egală cu 80 % din nivelul de declanșare stabilit la alineatul (2), capturile se raportează în conformitate cu articolul 11 din Regulamentul (CE) nr. 601/2004 atunci când captura totală este mai mare sau egală cu 50 % din respectivul nivel de declanșare.

(6) Statele membre raportează Secretarului Executiv al CCAMLR și în copie Comisiei greutatea totală în viu a cantității de kril capturat și pierdut.

(7) La sfârșitul fiecărui sezon de pescuit, statele membre obțin de la fiecare navă de pescuit datele pentru fiecare așezare în parte necesare pentru a completa formularul CCAMLR de raportare la scară precisă a datelor privind capturile și efortul de pescuit. Statele transmit aceste date, cu ajutorul formularului C1 al CCAMLR pentru pescuit prin traulare, Secretarului Executiv al CCAMLR și Comisiei până la data de 1 aprilie a anului următor.

Articolul 52

Interdicția provizorie a pescuitului cu setci de adâncime

(1) În sensul prezentului articol, se aplică următoarea definiție:

Setcile sunt șiruri de plase pescărești simple, duble sau triple, amplasate vertical, aproape de suprafață, cufundate în apă sau pe fundul apei, în care peștii se prind, se încurcă sau rămân blocați. Setcile au flotoare pe odgonul superior (parâma principală) și în general greutăți pe odgonul inferior (grandeea marginii de întinsură). Setcile sunt formate dintr-o plasă de pescuit simplă sau, mai rar, din două sau trei plase (cunoscute ca „traul lateral”) prinse împreună pe aceleași cadre din sfoară. Unele tipuri de plase pot fi combinate într-o singură unealtă (de exemplu, traul lateral combinat cu setcă). Aceste plase pot fi utilizate fie separat fie, mult mai adesea, sub formă de multe plase înșirate („rețele” de plase). Unealta poate fi prinsă, ancorată pe fundul apei (cunoscută ca „unealtă de fund”) sau lăsată să plutească în mod liber sau legată de navă (cunoscută ca „setcă în derivă”).

(2) Utilizarea setcilor în zona Convenției CCAMLR în alte scopuri decât cercetarea științifică este interzisă până la data la care Comitetul Științific analizează și raportează impactul posibil al acestor unelte, iar Comisia convine, pe baza avizului Comitetului Științific, că această metodă poate fi utilizată în zona Convenției CCAMLR.

(3) Propunerea utilizării setcilor pentru cercetare științifică în ape mai adânci de 100 de metri se notifică în avans Comitetului Științific și se aprobă de către Comisie înainte de începerea activităților de cercetare.

(4) Orice navă care intenționează să tranziteze zona Convenției CCAMLR transportând setci transmite Secretariatului CCAMLR o notificare prealabilă cu privire la intenția sa, inclusiv cu privire la data preconizată a trecerii sale prin zona Convenției CCAMLR. Orice navă care deține setci în zona Convenției CCAMLR și care nu a transmis o astfel de notificare prealabilă este considerată a încălca prezentele dispoziții.

Articolul 53

Reducerea mortalității accidentale a păsărilor marine

(1) Fără a aduce atingere articolului 8 din Regulamentul (CE) nr. 601/2004, navele care utilizează exclusiv metoda spaniolă de pescuit cu paragate trebuie să elibereze greutățile înaintea tensionării gutei.

(2) Pot fi folosite greutățile următoare:

(a) greutăți tradiționale din piatră sau beton cu o masă de cel puțin 8,5 kg care sunt folosite cu o distanță de maximum 40 m între ele;

(b) greutăți tradiționale din piatră sau beton cu o masă de cel puțin 6 kg care sunt folosite cu o distanță de maximum 20 m între ele; sau

(c) greutăți din oțel calmat, care nu sunt făcute din zale, cu o masă de cel puțin 5 kg care sunt folosite cu o distanță de maximum 40 m între ele.

(3) Navele care folosesc exclusiv metoda paragate (trotline) utilizează greutăți numai la marginea distală a năzilor cu cârlige care se prind în paragate (trotline). Greutățile sunt greutăți tradiționale de cel puțin 6 kg sau greutăți din oțel masiv de cel puțin 5 kg.

(4) Navele care folosesc atât metoda spaniolă, menționată la alineatul (1) cât și metoda trotline, menționată la alineatul (3) utilizează:

(i) pentru metoda spaniolă: greutăți pentru gută conform alineatului (1);

(ii) pentru metoda paragate (trotline): greutăți pentru gută care constau fie în greutăți tradiționale de 8,5 kg, fie în greutăți din oțel de 5 kg atașate de capătul cârligului tuturor năzilor cu cârlige din paragat (trotline) la intervale care nu depășesc 80m

Articolul 54

Încetarea pescuitului

(1) În urma notificării de către Secretariatul CCAMLR privind încetarea pescuitului, statele membre se asigură că navele aflate sub pavilionul lor și care pescuiesc în zona, în zona de gestionare, în subzona, în diviziunea, în unitatea de cercetare la scară mică sau în alte unități de gestionare vizate de notificarea de încetare își retrag toate uneltele de pescuit din apă până la data și ora specificate în notificarea de încetare.

(2) La primirea unei astfel de notificări de către o navă, nu mai pot fi instalate paragate în termen de 24 de ore de la data și ora notificate. Dacă o astfel de notificare este primită cu mai puțin de 24 de ore înainte de data și ora încetării, nu mai pot fi instalate paragate din momentul primirii notificării.

(3) În cazul încetării pescuitului, toate navele părăsesc zona de pescuit de îndată ce echipamentele de pescuit sunt retrase din apă.

(4) În cazul în care o navă nu își poate retrage toate echipamentele de pescuit din apă până la data și ora de încetare notificate din motive legate de:

(i) siguranța navei și a echipajului;

(ii) restricțiile cauzate de condiții meteorologice defavorabile;

(iii) calota de gheață sau

(iv) necesitatea protejării mediul marin din Antarctica,

nava notifică această situație statului membru în cauză. Statele membre notifică de îndată Secretariatul CCAMLR și Comisia. Cu toate acestea, nava depune toate eforturile posibile pentru a-și retrage toate echipamentele de pescuit din apă cât mai curând posibil.

(5) Dacă se aplică alineatul (4), statele membre desfășoară o anchetă privind acțiunile navei respective și, în conformitate cu procedurile interne, raportează Secretariatului CCAMLR și Comisiei constatările făcute, inclusiv toate aspectele pertinente, cel târziu până la următoarea reuniune a CCAMLR. Raportul final determină dacă nava a depus toate eforturile posibile pentru a-și retrage toate echipamentele de pescuit din apă:

(i) până la data și ora de încetare notificate; și

(ii) cât mai curând posibil după notificarea menționată la alineatul (4).

(6) În cazul în care nava nu părăsește zona închisă de îndată ce toate echipamentele de pescuit au fost retrase din apă, statul membru de pavilion sau nava informează Secretariatul CCAMLR și Comisia.







CAPITOLUL X

DISPOZIȚII SPECIALE APLICABILE NAVELOR COMUNITARE CARE PESCUIESC ÎN ZONA SEAFO







SECȚIUNEA 1

Autorizarea navelor

Articolul 55

Autorizarea navelor

(1) Atunci când este posibil, statele membre înaintează Comisiei în formă electronică, până la 1 iunie 2009, lista navelor lor care sunt autorizate să opereze în zona Convenției SEAFO pe baza eliberării unei autorizații de pescuit.

(2) Proprietarii navelor incluse în lista menționată la alineatul (1) sunt cetățeni sau persoane juridice ale Comunității.

(3) Navele de pescuit pot fi autorizate să opereze în zona Convenției SEAFO numai în cazul în care sunt în măsură să îndeplinească cerințele și responsabilitățile care le revin în temeiul Convenției SEAFO și al măsurilor de conservare și gestionare prevăzute de aceasta.

(4) Nu se eliberează autorizații de pescuit navelor care au antecedente de activități de pescuit IUU, cu excepția cazului în care noii proprietari au furnizat suficiente probe care demonstrează că foștii proprietari și operatori nu au niciun interes legal, generator de beneficii sau financiar în ceea ce privește aceste nave, că nu au control asupra acestora sau că, luând în considerare toate faptele relevante, navele lor nu participă și nu sunt asociate pescuitului IUU.

(5) Lista menționată la alineatul (1) include următoarele informații:

(a) denumirea navei de pescuit, numărul matricol, denumirile anterioare (dacă sunt cunoscute) și portul de înmatriculare;

(b) pavilionul anterior (dacă este cazul);

(c) indicativul de apel radio internațional (dacă este cazul);

(d) numele și adresa proprietarului sau a proprietarilor;

(e) tipul de navă;

(f) lungimea;

(g) numele și adresa operatorului (manager) sau a operatorilor (manageri) (dacă este cazul);

(h) tonă registru brut; și

(i) puterea motorului sau a motoarelor principale.

(6) După întocmirea listei inițiale de nave autorizate, statele membre notifică de îndată Comisiei orice completare, eliminare și/sau orice modificare, atunci când acestea apar.

Articolul 56

Obligațiile navelor autorizate

(1) Navele trebuie să respecte toate măsurile SEAFO aplicabile în materie de conservare și gestionare.

(2) Navele autorizate păstrează la bord certificatele valabile de înmatriculare a navei și autorizațiile valabile de pescuit și/sau transbordare.

Articolul 57

Nave neautorizate

(1) Statele membre iau măsuri de interzicere a pescuitului, a reținerii la bord, a transbordării și a debarcării speciilor reglementate de Convenția SEAFO de către navele care nu figurează pe lista SEAFO a navelor autorizate.

(2) Statele membre notifică Comisiei orice informații factuale care arată că există motive rezonabile pentru a considera că nave care nu se află pe lista SEAFO a navelor autorizate sunt implicate în pescuitul și/sau transbordarea de specii care fac obiectul Convenției SEAFO, în zona Convenției SEAFO.

(3) Statele membre iau măsurile necesare pentru a garanta că proprietarii navelor incluse pe lista SEAFO a navelor autorizate nu sunt implicați sau asociați în activități de pescuit desfășurate de nave care nu figurează pe lista SEAFO a navelor autorizate în zona Convenției SEAFO.







SECȚIUNEA 2

Operațiuni de transbordare

Articolul 58

Interzicerea operațiunilor de transbordare pe mare

Statele membre interzic operațiunile de transbordare pe mare efectuate de nave care arborează pavilionul lor în zona Convenției SEAFO, pentru speciile care fac obiectul acestei convenții.

Articolul 59

Operațiuni de transbordare în port

(1) Navele comunitare care capturează specii aflate sub incidența Convenției SEAFO în zona Convenției SEAFO efectuează operațiuni de transbordare în portul unei părți contractante la SEAFO numai în cazul în care dețin o autorizație prealabilă din partea părții contractante în al cărei port va avea loc operațiunea. Navelor comunitare li se permite să desfășoare operațiuni de transbordare numai dacă au obținut o astfel de autorizație prealabilă de transbordare din partea statului membru de pavilion și a statului portului.

(2) Statele membre se asigură că navele lor de pescuit autorizate obțin o autorizație prealabilă pentru a desfășura operațiuni de transbordare în port. Statele membre se asigură, de asemenea, că transbordările respectă volumul capturii raportate a fiecărei nave și solicită raportarea transbordărilor.

(3) Comandantul unei nave de pescuit comunitare care transbordează pe altă navă, denumită în continuare „nava receptoare”, orice cantitate de capturi de specii aflate sub incidența Convenției SEAFO pescuite în zona Convenției SEAFO informează în momentul efectuării operațiunii de transbordare statul de pavilion al navei receptoare cu privire la speciile și cantitățile respective, la data transbordării și la localizarea capturilor, și înaintează statului membru de pavilion o declarație de transbordare SEAFO pe baza modelului care figurează în partea I a anexei XIV.

(4) Comandantul navei de pescuit comunitare notifică părții contractante SEAFO în al cărei port va avea loc transbordarea, cu cel puțin 24 de ore înainte, următoarele informații:

— denumirile navelor de pescuit care efectuează operațiunea de transbordare;

— denumirile navelor receptoare;

— tonajul pe specie care urmează să fie transbordată;

— data și portul de transbordare.

(5) Cu cel puțin 24 de ore înainte de începere, precum și la încheierea transbordării, atunci când aceasta are loc într-un port al unei părți contractante SEAFO, comandantul navei receptoare aflate sub pavilion comunitar informează autoritățile competente din statul portului cu privire la volumul capturilor de specii aflate sub incidența Convenției SEAFO de la bordul navei sale și le transmite acestora declarația de transbordare SEAFO în termen de 24 de ore.

(6) Comandantul navei receptoare aflate sub pavilion comunitar transmite autorităților competente ale statului portului în care are loc debarcarea, cu 48 de ore înainte de debarcare, o declarație de transbordare SEAFO.

(7) Statele membre iau măsurile adecvate pentru verificarea corectitudinii informațiilor primite și cooperează cu statul de pavilion pentru a se asigura că debarcările respectă volumul capturilor raportate de fiecare navă.

(8) Statele membre ale căror nave sunt autorizate să pescuiască în zona Convenției SEAFO speciile aflate sub incidența Convenției SEAFO notifică Comisiei, până la 1 iunie 2009, detaliile transbordărilor efectuate de navele aflate sub pavilionul lor.







SECȚIUNEA 3

Măsuri de conservare pentru gestionarea habitatelor și ecosistemelor de mare adâncime vulnerabile

Articolul 60

Zone închise

În zonele de mai jos sunt interzise orice activități de pescuit ale navelor comunitare având ca obiect specii aflate sub incidența Convenției SEAFO:

(a) subdiviziunea A1 (i) Dampier Seamount



10°00'S 02°00'V 10°00'S 00°00'E 12°00'S 02°00'V 12°00'S 00°00'E; (ii) Malahit Guyot Seamount



11°00'S 02°00'V 11°00'S 04°00'V 13°00'S 02°00'V 13°00'S 04°00'V;

(b) subdiviziunea B1 Molloy Seamount



27°00'S 08°00'E 27°00'S 10°00'E 29°00'S 08°00'E 29°00'S 10°00'E;

(c) diviziunea C (i) Schmidt-Ott Seamount & Erica Seamount



37°00'S 13°00E 37°00'S 17°00'E 40°00'S 13°00E 40°00'S 17°00'E; (ii) Africana seamount



37°00'S 28°00E 37°00'S 30°00E 38°00'S 28°00E 38°00'S 30°00E; (iii) Panzarini Seamount



39°00'S 11°00'E 39°00'S 13°00'E 41°00'S 11°00'E 41°00'S 13°00'E;

(d) subdiviziunea C1 (i) Vema Seamount



31°00'S 08°00'E 31°00'S 09°00'E 32°00'S 08°00'E 32°00'S 09°00'E; (ii) Wust Seamount



33°00'S 06°00'E 33°00'S 08°00'E 34°00'S 06°00'E 34°00'S 08°00'E;

(e) diviziunea D (i) Discovery, Junoy, Shannon Seamounts



41°00'S 06°00'V 41°00'S 03°00'E 44°00'S 06°00'V 44°00'S 03°00'E; (ii) Schwabenland & Herdman Seamounts



44°00'S 01°00'V 44°00'S 02°00'E 47°00'S 01°00'V 47°00'S 02°00'E.

Articolul 61

Reluarea activităților de pescuit într-o zonă închisă

(1) Activitățile de pescuit nu se reiau în niciuna din zonele închise menționate la articolul 60 până când statul de pavilion nu identifică și cartografiază ecosistemele marine vulnerabile, inclusiv munții submarini, izvoarele hidrotermale și coralii de apă rece, și nu realizează o evaluare a impactului reluării activităților de pescuit asupra respectivelor ecosisteme.

(2) Rezultatele operațiunilor de identificare, cartografiere și evaluare a impactului desfășurate în conformitate cu alineatul (1) sunt prezentate de către statul de pavilion Comisiei, care le transmite reuniunii anuale a Comitetului științific al SEAFO.

(3) Statele membre pot prezenta Comisiei planuri de cercetare în domeniul pescuitului în scopul evaluării impactului activităților de pescuit asupra sustenabilității resurselor halieutice și asupra habitatelor marine vulnerabile.







SECȚIUNEA 4

Măsuri de reducere a capturilor accidentale de păsări marine

Articolul 62

Informații privind interacțiunile cu păsările marine

Până la 1 iunie 2009, statele membre culeg și furnizează Comisiei toate informațiile disponibile cu privire la interacțiunile cu păsările marine, inclusiv capturile accidentale efectuate de navele lor care pescuiesc specii aflate sub incidența Convenției SEAFO.

Articolul 63

Măsuri de atenuare

(1) Toate navele comunitare care pescuiesc la sud de paralela de 30 de grade latitudine sudică transportă și utilizează dispozitive pentru alungarea păsărilor (stâlpi tori – tori poles):

(a) stâlpii tori trebuie să respecte liniile directoare privind proiectarea și instalarea lor, prevăzute în partea II a anexei XIV;

(b) stâlpii tori trebuie instalați înainte ca paragatele să intre în apă, în orice moment la sud de paralela de 30 de grade latitudine sudică;

(c) atunci când este posibil, navele sunt încurajate să utilizeze un al doilea stâlp tori și dispozitiv pentru alungarea păsărilor în perioadele de abundență sau de activitate intensă a păsărilor;

(d) toate navele transportă parâme cu banderole (tori lines) de rezervă pregătite pentru utilizare imediată.

(2) Paragatele trebuie instalate numai în timpul nopții (adică în orele de întuneric dintre momentele de crepuscul nautic ( 47 ). Pe durata pescuitului nocturn cu paragate se utilizează numai luminile navei necesare pentru siguranță.

(3) Este interzisă aruncarea de deșeuri de pește în timpul lansării sau al instalării uneltelor. Aruncarea de deșeuri de pește trebuie evitată și pe durata ridicării echipamentului. Orice astfel de deversare are loc, pe cât posibil, pe partea opusă a navei față de cea în care sunt instalate uneltele. În cazul navelor sau al activităților de pescuit pentru care nu există obligația de reținere a deșeurilor de pește la bordul navei, se instituie un sistem de eliminare a cârligelor de pescuit din deșeurile de pește și din capetele peștilor înainte de deversare. Plasele se curăță înaintea lansării în apă, pentru eliminarea elementelor care ar putea atrage păsările marine.

(4) Navele comunitare adoptă proceduri de lansare și așezare care reduc la minimum timpul în care plasa se află la suprafață cu ochiurile slăbite. Pe cât posibil, întreținerea plasei nu se efectuează în timp ce aceasta se află în apă.

(5) Navele comunitare sunt încurajate să dezvolte configurații ale uneltelor care să reducă la minimum probabilitatea ca păsările să întâlnească acea parte a plasei la care sunt cel mai vulnerabile. Acest lucru poate include creșterea greutății sau diminuarea flotabilității plasei, astfel încât aceasta să se scufunde mai rapid, sau plasarea de banderole colorate sau alte dispozitive în anumite zone ale plasei în care dimensiunea ochiurilor constituie un pericol deosebit pentru păsări.

(6) Navele comunitare care, din cauza configurației, nu dispun de instalații de prelucrare la bord, de capacitatea adecvată de a reține deșeurile de pește la bord sau de posibilitatea de a le deversa pe partea opusă a navei față de cea unde sunt instalate uneltele nu sunt autorizate să pescuiască în zona Convenției SEAFO.

(7) Se depun toate eforturile pentru a garanta faptul că păsările capturate vii pe parcursul operațiunilor de pescuit sunt eliberate în viață și că, ori de câte ori este posibil, cârligele sunt retrase fără a pune în pericol viața păsării.







SECȚIUNEA 5

Măsuri tehnice

Articolul 64

Măsuri pentru protecția rechinilor de adâncime

Pescuitul direcționat al rechinilor de adâncime în zona Convenției SEAFO este interzis.







SECȚIUNEA 6

Control

Articolul 65

Dispoziții speciale privind peștii din specia Dissostichus eleginoides

(1) Comandantul unei nave autorizate, în conformitate cu articolul 55, să pescuiască pești din specia Dissostichus eleginoides în zona Convenției SEAFO transmite autorităților competente ale statului membru de pavilion și Secretariatului SEAFO, pe cale electronică, un raport de captură care să indice cantitățile de Dissostichus eleginoides capturate de nava sa, inclusiv atunci când acestea sunt nule. Acest raport se trimite din cinci în cinci zile pe parcursul ieșirii în larg. Statele membre transmit de îndată aceste informații Comisiei.

(2) Statele membre care dețin nave autorizate să pescuiască pești din specia Dissostichus eleginoides în zona Convenției SEAFO transmit Comisiei și Secretariatului SEAFO, până la 30 iunie 2009, informații detaliate privind capturile și efortul de pescuit.

Articolul 66

Dispoziții speciale privind crabul roșu de mare adâncime (Chaceon spp.)

(1) Comandantul unei nave autorizate, în conformitate cu articolul 55, să pescuiască crab roșu de mare adâncime în zona Convenției SEAFO transmite autorităților competente ale statului membru de pavilion și Secretariatului SEAFO, pe cale electronică, un raport de captură care să indice cantitățile de crab roșu de mare adâncime capturate de nava sa, inclusiv atunci când acestea sunt nule. Acest raport se trimite din cinci în cinci zile pe parcursul ieșirii în larg. Statele membre transmit de îndată aceste informații Comisiei.

(2) Statele membre care dețin nave autorizate să pescuiască crab roșu de mare adâncime în zona Convenției SEAFO transmit Comisiei și Secretariatului SEAFO, până la 30 iunie 2009, informații detaliate privind capturile și efortul de pescuit.

Articolul 67

Dispoziții speciale privind baryxul (Beryx spp.)

(1) Comandantul unei nave autorizate, în conformitate cu articolul 55, să pescuiască baryx în zona Convenției SEAFO transmite autorităților competente ale statului membru de pavilion și Secretariatului SEAFO, pe cale electronică, un raport de captură care să indice cantitățile de baryx capturate de nava sa, inclusiv atunci când acestea sunt nule. Acest raport se trimite din cinci în cinci zile pe parcursul ieșirii în larg. Statele membre transmit de îndată aceste informații Comisiei.

(2) Statele membre care dețin nave autorizate să pescuiască baryx în zona Convenției SEAFO transmit Comisiei și Secretariatului SEAFO, până cel târziu la 30 iunie 2009, informații detaliate privind capturile și efortul de pescuit.

Articolul 68

Dispoziții speciale privind peștele pion roșu (Hoplostethus atlanticus)

(1) Comandantul unei nave autorizate, în conformitate cu articolul 55, să pescuiască pește pion roșu în zona Convenției SEAFO transmite autorităților competente ale statului membru de pavilion și Secretariatului SEAFO, pe cale electronică, un raport de captură care să indice cantitățile de pește pion roșu capturate de nava sa, inclusiv atunci când acestea sunt nule. Acest raport se trimite din cinci în cinci zile pe parcursul ieșirii în larg. Statele membre transmit de îndată aceste informații Comisiei.

(2) Statele membre care dețin nave autorizate să pescuiască pește pion roșu în zona Convenției SEAFO transmit Comisiei și Secretariatului SEAFO, până cel târziu la 30 iunie 2009, informații detaliate privind capturile și efortul de pescuit.

Articolul 69

Comunicarea mișcărilor și capturilor navelor

(1) Navele de pescuit și navele de cercetare autorizate să pescuiască în zona Convenției SEAFO și care sunt angajate în activități de pescuit transmit, prin VMS sau alte mijloace adecvate, rapoarte de intrare, de captură și de ieșire autorităților statului membru de pavilion și, în cazul în care statul membru de pavilion solicită acest lucru, Secretarului executiv al SEAFO.

(2) Raportul de intrare se întocmește cu cel mult 12 ore și cu cel puțin 6 ore înaintea fiecărei intrări în zona Convenției SEAFO și include data, ora și poziția geografică de intrare a navei, precum și cantitatea de pește aflată la bord, repartizată pe specii (cod alfa-3 al FAO) și pe greutate în viu (kg).

(3) Raportul de captură se întocmește pe specii (cod alfa-3 al FAO) și pe greutate în viu (kg) la sfârșitul fiecărei luni calendaristice.

(4) Raportul de ieșire se întocmește cu cel mult 12 ore și cu cel puțin 6 ore înaintea fiecărei ieșiri din zona Convenției SEAFO. Acesta include data și ora ieșirii, poziția geografică a navei, numărul de zile de pescuit și captura, pe specii (cod alfa-3 al FAO) și pe greutate în viu (kg), în zona Convenției SEAFO de la începerea pescuitului în această zonă sau de la ultimul raport de captură.

Articolul 70

Observarea științifică și culegerea de informații în sprijinul evaluării stocurilor

(1) Statele membre se asigură că toate navele lor de pescuit care operează în zona Convenției SEAFO și care vizează speciile care fac obiectul Convenției SEAFO transportă observatori științifici calificați.

(2) Statele membre solicită prezentarea informațiilor culese de observatori, pentru fiecare navă care arborează pavilionul lor, în termen de 30 de zile de la părăsirea zonei Convenției SEAFO. Datele se transmit în formatul specificat de Comitetul Științific al SEAFO. Statul membru prezintă Comisiei un exemplar al informațiilor de îndată ce este posibil, ținând seama de necesitatea de a păstra confidențialitatea datelor neagregate. Statul membru poate prezenta și Secretarului executiv al SEAFO un exemplar al informațiilor.

(3) Informațiile menționate în prezentul articol se culeg și se verifică, pe cât posibil, de către observatori desemnați, până la 30 iunie 2009.

Articolul 71

Reperări ale navelor unor părți necontractante

(1) Navele de pescuit care arborează pavilionul unui stat membru raportează statului membru de pavilion informații cu privire la eventualele activități de pescuit desfășurate în zona Convenției SEAFO de nave care arborează pavilionul unei părți necontractante. Aceste informații cuprind, inter alia:

(a) denumirea navei;

(b) numărul de înmatriculare al navei;

(c) statul de pavilion al navei;

(d) orice alte informații pertinente cu privire la nava reperată.

(2) Statele membre transmit Comisiei de îndată ce este posibil informațiile menționate la alineatul (1). Comisia transmite aceste date Secretarului executiv al SEAFO, spre informare.







SECȚIUNEA 7

Protecția ecosistemelor marine vulnerabile

Articolul 72

Utilizarea termenilor

În sensul prezentei secțiuni, se aplică următoarele definiții:

(1) „activitățile de pescuit de fund” înseamnă activitățile de pescuit în care este probabil ca uneltele de pescuit să atingă fundul mării în cursul normal al operațiunilor de pescuit;

(2) „zonele existente de pescuit de fund” înseamnă sectoarele în care datele VMS și/sau alte date de referință geografică disponibile indică faptul că în perioada de referință 1987-2007 s-au efectuat activități de pescuit de fund;

(3) „noi sectoare de pescuit de fund” înseamnă sectoare din cadrul zonei de reglementare SEAFO, altele decât sectoarele existente de pescuit de fund;

(4) „pescuitul experimental” înseamnă pescuitul care se desfășoară în noi sectoare de pescuit de fund;

(5) „ecosistem marin” înseamnă un complex dinamic de comunități de plante, animale și microorganisme și mediul lor abiotic, care interacționează într-o unitate funcțională;

(6) „ecosistem marin vulnerabil (VME)” înseamnă orice ecosistem marin a cărui integritate (adică structura sau funcția ecosistemului) este, conform celor mai pertinente informații științifice disponibile și principiului precauției, amenințată de efecte nocive semnificative cauzate de contactul fizic cu uneltele de fund pe durata obișnuită a operațiunilor de pescuit, care include, inter alia, recifele, munții submarini, izvoarele hidrotermale, coralii de apă rece sau bancurile de bureți de ap